Datasets:

NorHsangPha

/

shan-news-shanhumanrights_org

like 0

2024-12-20T01:22:52

https://shan.shanhumanrights.org/sac-air-and-artillery-attacks-centred-on-chinas-planned-muse-mandalay-railway-inflict-over-200-civilian-casualties/

သိုၵ်းမၢၼ်ႈဢဝ်ၶိူင်ႈမိၼ်လႄႈၵွင်ႈလူင်တိုၵ်းယိုဝ်းၸွမ်းသၢႆသဵၼ်ႈတၢင်းၽႅၼ်ၵၢၼ်လူတ်ႉၾႆး/လူတ်ႉလဵၼ်း မူႇၸေႈ-ဝဵင်းလိူဝ်ႇ ႁဵတ်းႁႂ်ႈၵူၼ်းမိူင်းလုတၢႆ မၢတ်ႇၸဵပ်း 200 ပၢၵ်ႇပၢႆ

ၽိုၼ်တၢမ်းငဝ်းလၢႆးၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 20/12/2024 သိုၵ်းမၢၼ်ႈဢဝ်ၶိူင်ႈမိၼ်လႄႈၵွင်ႈလူင်တိုၵ်းယိုဝ်းၸွမ်းသၢႆသဵၼ်ႈတၢင်းၽႅၼ်ၵၢၼ်လူတ်ႉၾႆး/လူတ်ႉလဵၼ်း မူႇၸေႈ-ဝဵင်းလိူဝ်ႇ ႁဵတ်းႁႂ်ႈၵူၼ်းမိူင်းလုတၢႆ မၢတ်ႇၸဵပ်း 200 ပၢၵ်ႇပၢႆ သိုၵ်းမၢၼ်ႈဢဝ်ၶိူင်ႈမိၼ်လႄႈၵွင်ႈလူင်ယိုဝ်းၼႂ်းမိူင်းတႆးပွတ်းႁွင်ႇ 9 ၸႄႈဝဵင်းတင်း ၸႄႈဝဵင်းမိူင်းၵုတ်ႈ ဢၼ်ယူႇၼႂ်းတိူင်းဝဵင်းလိူဝ်ႇ၊ တိူဝ်ႉၺႃးၵူၼ်းမိူင်းလုတၢႆ 68 ၵေႃႉ၊ မၢတ်ႇၸဵပ်း 136 ၵေႃႉလႄႈ ႁိူၼ်းတိုၵ်း ပႃးၸဵမ် ႁူင်းႁဵၼ်း၊ ႁွင်ႈပၼ်ယႃ၊ ဝတ်ႉဝႃး၊ ၵျွင်းၶရိတ်ႊ၊ ႁၢၼ်ႉၶၢႆၶူဝ်းလႄႈ ႁူင်းသိုင်ႇယႂ်ႇလူင် တင်းမူတ်း လုၵွႆ 339 ပၢႆ ၼႂ်းၵႄႈဝၼ်းထိ 9/10/2024 – 10/12/2024။ ၸႄႈဝဵင်းၸိူဝ်းၺႃးသိုၵ်းမၢၼ်ႈမႃးတိုၵ်းယိုဝ်းၼၼ်ႉ ပဵၼ်ၼႂ်းၸႄႈဝဵင်းဢၼ်ၸုမ်းလုၵ်ႉၽိုၼ်ႉၶဝ်ၵုမ်းၵမ်သေ ပူၼ်ႉမႃးပႆႇႁိုင်ၼႆႉ ဢမ်ႇမီးပၢင်တိုၵ်းသင်။ သိုၵ်းမၢၼ်ႈတင်ႈၸႂ်တိုၵ်းယိုဝ်းၼႂ်း ပွတ်းတွၼ်ႈတၢင်းႁွင်ႇဢၼ်မီးၽႅၼ်ၵၢၼ်ၶူင်းၵၢၼ်သဵၼ်ႈ တၢင်းလူတ်ႉၾႆး/လူတ်ႉလဵၼ်း ႁႅင်းဝႆးၶွင်ၶႄႇ ဢၼ်လုၵ်ႉဢဝ်မူႇၸေႈ ထိုင်ၵျွၵ်ႉၽိဝ်ႇ (မိူင်းရၶႅင်ႇ) ဢၼ်မိၼ်းဢွင်ႇ လႅင်ႇၸင်ႇႁႃပိုၼ်ၽၢဝ်ႇ ဝၢႆးႁူပ်ႉၵႅမ်ၸွမ် ၸိုင်ႈၶႄႇ လိၶျဵင်ႊ မိူဝ်ႈဝၼ်းထိ 6/11/2024 ဝႃႈ တေတႄႇ “ၼႂ်းပိုၼ်ႉတီႈဢၼ်ၸၢင်ႈ ပဵၼ်လႆႈ” ၼႆၼၼ်ႉယဝ်ႉ။ ဝတ်ႉ/ၵျွင်းလွႆပဝ်းဝဵင်းၵျွၵ်းမႄးဢၼ်ၺႃးၶိူင်ႈမိၼ် သိုၵ်းမၢၼ်ႈ ပွႆႇမၢၵ်ႇတူၵ်းသႂ်ႇလုၵွႆ သဵၼ်ႈတၢင်းလူတ်ႉၾႆး ဢၼ်မီးတၢင်းယၢဝ်း 409.96 ၵီႊလူဝ်ႊမႄႊတိူဝ်ႊ ၼႂ်းၵႄႈမူႇၸေႈ လႄႈ ဝဵင်းလိူဝ်ႇၼၼ်ႉ တေၸႂ်ႉတိုဝ်း ငိုၼ်း တေႃႊလႃႊဢမႄႊရိၵၼ်ႊ 8.9 ႁဵင် လၢၼ်ႉလၢၼ်ႉ ၼႂ်းၼၼ်ႉတေပႃး ၸွမ်းလွင်ႈတေသၢင်ႈ ၶူဝ် 124 လင်၊ ၸူင်ႁူးပိုင်ႈလိၼ် 60 ဢၼ်လႄႈ ဢွင်ႈတီႈ ၵိင်ႇၽႄၾႆး 11 တီႈ၊ ဢၼ်တေလႆႈပိုင်ႈဢိင် ၾႆးၾႃႉႁႅင်းၼမ်ႉၽၢႆဢၼ်တိုၵ်ႉသၢင်ႈ လႄႈတင်း ဢၼ်သၢင်ႈယဝ်ႉ၊ ၵမ်ႈၼမ်ၶွမ်ႊပၼီႊၶႄႇၶဝ်ပဵၼ်ႁႅင်း ယူႇတၢင်းလင်ၵမ်ႉၸွႆႈမိူၼ်ၽၢႆၼမ်ႉမၢဝ်း၊ ၼမ်ႉတူႈ လႄႈၼမ်ႉၶူင်း ၼႂ်းမိူင်းတႆးပွတ်းႁွင်ႇ။ သိုၵ်းမၢၼ်ႈဢဝ်ၶိူင်ႈမႄႈလႄႈမၢၵ်ႇလူင်ယိုဝ်းၼႂ်းၸႄႈဝဵင်းသီႇပေႃႉ ဝၼ်းထိ 9/10/2024 ဢွၼ်တၢင်းသိုၵ်းပလွင်ႈ TNLA လႄႈၸုမ်းၵႅတ်ႇၶႄၵူၼ်းမိူင်း PDF တေႁုပ်ႈယိုတ်းတပ်ႉ မၢၼ်ႈ ၶလယ 23 ၼႂ်းသီႇပေႃႉ ဝၼ်းထိ 13/10/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၸွမ်းႁိမ်း ႁွမ်းဝဵင်းသီႇပေႃႉလၢႆလၢႆပွၵ်ႈ။ ဝၼ်းၼၼ်ႉၶၢဝ်းယၢမ်းဝၢႆးဝၼ်း 3 မူင်းသိုၵ်းမၢၼ်ႈဢဝ်ၶိူင်ႈမိၼ်သႅၼ်း Y-12 မႃးပွႆႇမၢၵ်ႇ 60 လုၵ်ႈပၢႆတီႈဝၢၼ်ႈၼမ်ႉငုမ်း ဢၼ်မီးတၢင်းၸဵင်ႇႁွင်ႇဝၼ်းတူၵ်းဝဵင်းသီႇပေႃႉ။ မၢၵ်ႇဢၼ် သိုၵ်းမၢၼ်ႈပွႆႇၼၼ်ႉၵႂႃႇတူၵ်းတိူဝ်ႉၺႃးမႄႈၶၢဝ်သွင်ပႃးလုသဵင်ႈ၊ မႄႈၶၢဝ်ထႅင်ႈပႃးၼိုင်ႈမၢတ်ႇၸဵပ်းလႄႈ တိူဝ်ႉၺႃးဝတ်ႉ/ၵျွင်းၼမ်ႉငုမ်းၵွႆ။ မိူဝ်ႈဝၼ်းထိ 9/10/2024 ၼၼ်ႉၵေႃႈ သိုၵ်းမၢၼ်ႈဢဝ်ၶိူင်ႈမိၼ် သႅၼ်း Y-12 မႃးပွႆႇမၢၵ်ႇၼႂ်းပွၵ်ႉၸၢင်ႈၶမ်းၸၢၼ်း၊ ပွၵ်ႉၵျွင်းၶမ်းလႄႈပွၵ်ႉဢူၵ်ႉၵျိၼ်းသေ ႁဵတ်းႁႂ်ႈႁိူၼ်းယေးလုၵွႆ 10 လင်။ မိူဝ်ႈဝၼ်းထိ 5/11/2024 ၼၼ်ႉသိုၵ်းမၢၼ်ႈဢဝ်ၵွင်ႈလူင်ယိုဝ်းလူင်ၵႂႃႇၵူႈႁူးၵူႈတၢင်းၶဝ်ႈၵႂႃႇၼႂ်းဝၢၼ်ႈပၢင် ႁႆႈ ႁိမ်းဝဵင်းၼမ်ႉလၼ်ႈ သေႁဵတ်းႁႂ်ႈၵူၼ်းမိူင်းလႆႈမၢတ်ႇၸဵပ်း 2 ၵေႃႉလႄႈႁိူၼ်းယေးလုၵွႆ 2 လင်။ ဝၼ်းထိ 23/11/2024 ဝၢႆးဝၼ်းသိုၵ်းမၢၼ်ႈၼမ်ႉလၼ်ႈလႄႈသိုၵ်းၵဝ်ႈၵၢင်ႉဢၼ်မီးႁိမ်းဝၢၼ်ႈၵွင်းႁၵ်ႉ ဢၼ်ယူႇႁၢင်ႇ ဝၢၼ်ႈၼႃးမၢၵ်ႇၶေႃ 1.5 ၵီႊလူဝ်ႊမႄႊတိူဝ်ႊၼၼ်ႉ ပဵၼ်ပၢင်တိုၵ်းၵၼ်။ ဝၢႆးၼၼ်ႉသိုၵ်းမၢၼ်ႈဢဝ်ၵွင်ႈလူင် ယိုဝ်းၶဝ်ႈၼႂ်းဝၢၼ်ႈၵွင်းႁၵ်ႉ တိူဝ်ႉၺႃးၵူၼ်းဝၢၼ်ႈၵေႃႉၼိုင်ႈတၢႆ၊ မၢတ်ႇၸဵပ်းသွင်ၵေႃႉလႄႈတိူဝ်ႉၺႃးႁိူၼ်း ယေးၵူၼ်းဝၢၼ်ႈ 2 လင်လုၵွႆ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းမိူင်းယႆ ၼႂ်းၸႄႈဝဵင်းမိူင်းယႆၼႆႉဢမ်ႇမီးပၢင်တိုၵ်းသင်။ ၵူၺ်းၵႃႈမိူဝ်ႈဝၼ်းထိ 9/10/2024 ၶၢဝ်းယၢမ်း 2:30 ၵၢင်ၼႂ် ၸဝ်ႉ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇ 4 လုၵ်ႈၸွမ်းႁိူၼ်းလိုဝ်ႈယင်ႉၵူၼ်းႁဵတ်းၵၢၼ်ႁူင်းၸၢၵ်ႈ ၵိူဝ် ဝၢၼ်ႈ ၶွမ်ႊပၼီႊ တၢၼ်ႇတွင်ႇဢူး တီႈဝၢၼ်ႈသႅၼ်တေႃ ဢိူင်ႇၶူဝ်သၢႆး ၸႄႈဝဵင်းမိူင်းယႆ။ ၸၢၵ်ႇမၢၵ်ႇ တိူဝ်ႉ ၺႃးယိင်းၵူၼ်းႁုင်ၶဝ်ႈၽၵ်းၵေႃႉၼိုင်ႈတၢႆ၊ မၢတ်ႇၸဵပ်းထႅင်ႈ 9 ၵေႃႉလႄႈႁိူၼ်းယေးႁႃႈလင် တင်းလူတ်ႉ/ ၵႃးသွင်လမ်းလုၵွႆ။ တၢၼ်ႇတွင်ႇဢူးၼႆႉပဵၼ်ၵိင်ႇၽေ ၶွမ်းပၼီႊငူၺ်ႇယီႇပလႄး ဢၼ်မီးလွင်ႈၵဵဝ်ႇၵပ်းၸွမ်းသိုၵ်းမၢၼ်ႈ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းသႅၼ်ဝီ ပဵၵ်ႉသမ်ႉသႅၼ်ဝီၼႆႉ တူၵ်းယူႇတႂ်ႈၸုမ်းလုၵ်ႉၽိုၼ်ႉၶဝ်ၵုမ်းၵမ်တင်ႈတႄႇလိူၼ်ၸၼ်ႊၼႃႊဝႃႊရီႊ 2024 မႃးယဝ်ႉသေတႃႉ သိုၵ်းမၢၼ်ႈတိုၵ်ႉသိုပ်ႇဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းဝဵင်းလႄႈၼွၵ်ႈဝဵင်း ၼႂ်းလိူၼ်ဢွၵ်ႊ ထူဝ်ႊပိူဝ်ႊယူႇ။ မိူဝ်ႈဝၼ်းထိ 10/10/2024 ၶၢဝ်းယၢမ်း ၵၢင်ၼႂ် 2 မူင်းၶိုင်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇသၢမ်လုၵ်ႈ တီႈဝၢၼ်ႈမၢၵ်ႇၶႅၵ်းသေ ႁဵတ်းႁႂ်ႈၵူၼ်းဝၢၼ်ႈလုတၢႆ 5 ၵေႃႉလႄႈႁိူၼ်းယေးလုၵွႆ 2 လင်။ ဝၼ်းထိ 25/10/2024 ၶၢဝ်းယၢမ်း 8 မူင်းၶိုင်ႈၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 300 ပွင်ႊ တီႈဝၢၼ်ႈၶၢင် ၼႂ်းၵွင်းႁေႃလႄႈဝၢၼ်ႈၵွင်းလွၵ်ႉၸွၵ်ႇ၊ ၵူၼ်းဝၢၼ်ႈမၢတ်ႇၸဵပ်းႁၢဝ်ႉႁႅင်း 9 ၵေႃႉ၊ ႁိူၼ်းယေးလုၵွႆ 10 လင်။ ဝၼ်းထိ 27/10/2024 ၶၢဝ်းယၢမ်းမွၵ်ႈ 9:50 ၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 300 ပွင်ႊ တီႈပွၵ်ႉ 3၊ တိူဝ်ႉၺႃးၵူၼ်းမိူင်းမၢတ်ႇၸဵပ်း 10 ၵေႃႉလႄႈတိူဝ်ႉၺႃးႁိူၼ်းယေးသွင်လင်၊ ၵျွင်းၽြႃး ၶရိယၼ်ႇ ၼိုင်ႈလင်လႄႈတင်းလုမ်း ဢူပ်ႉပိူင်ႇၵူႈလွင်ႈလွင်ႈၼိုင်ႈလင်။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းလႃႈသဵဝ်ႈ ၽွင်းၼႂ်းလိူၼ်ဢွၵ်ႊထူဝ်ႊပိူဝ်ႊလႄႈၼူဝ်ႊဝႅမ်ႊပိူဝ်ႊ ပူၼ်ႉမႃးၼၼ်ႉသိုၵ်းမၢၼ်ႈသိုပ်ႇဢဝ်ၶိူင်ႈမိၼ်တိုၵ်း ပွႆႇ မၢၵ်ႇၼႂ်းဝဵင်းလႄႈၼွၵ်ႈဝဵင်းလႃႈသဵဝ်ႈ ဢၼ်ၸုမ်းသိုၵ်းၵဝ်ႈၵၢင်ႉ MNDAA ၶဝ်ၵုမ်းၵမ်ဝႆႉတင်ႈတႄႇဝၼ်း ထိ 3/8/2024 ပူၼ်ႉမႃးၼၼ်ႉယဝ်ႉ။ မိူဝ်ႈဝၼ်းထိ 12/10/2024 ၵၢင်ၶမ်ႈၼၼ်ႉသိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈမိူင်းတိူၼ်း ႁိမ်းၼမ်ႉ ပွင်ႈ ၼၼ်ႉသေ ႁူင်းႁဵၼ်းလင်ၼိုင်ႈလႆႈလုၵွႆ။ ဝၼ်းထိ 14/10/2024 ၶၢဝ်းယၢမ်းၵၢင်ၼႂ် 12:30 ၸဝ်ႉ သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇတီႈဝၢၼ်ႈ ဢီႇ ၼၢႆးသေ တိူဝ်ႉၺႃးၵူၼ်းဝၢၼ်ႈ 2 ၵေႃႉလုတၢႆ၊ မၢတ်ႇၸဵပ်းထႅင်ႈ 3 ၵေႃႉလႄႈ ႁိူၼ်းယေးလုၵွႆ 5 လင် ၵျွင်းၽြႃး ၶရိတ်ႊ 1 လင်။ ဝၼ်းထိ 22/10/2024 ယၢမ်းတဵင်ႈၶိုၼ်း သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝၢၼ်ႈၼႃးၾႃႉ ၼႂ်းပွၵ်ႉ 12 တိူဝ်ႉၺႃးႁိူၼ်းယေးၵူၼ်းမိူင်းလုၵွႆၽွင်ႈ။ ဝၼ်းထိ 23/10/2024 ၶၢဝ်းယၢမ်းမွၵ်ႈ 8:30 ၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇတီႈ ဝၢၼ်ႈ မႄႈႁၢၼ်ႇ ဢၼ်ယူႇတၢင်းၸဵင်ႇၸၢၼ်းဝၼ်းတူၵ်းဝဵင်းလႃႈသဵဝ်ႈ ႁၢင်ႇၵၼ် 2 ၵီႊလူဝ်ႊမႄႊတိူဝ်ႊသေ မၢၵ်ႇ တိူဝ်ႉၺႃးႁူင်းႁုင်လဝ်ႈလင်ၼိုင်ႈလုၵွႆ။ ၶၢဝ်းယၢမ်း 10:05 ၵၢင်ၼႂ်သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇ တီႈ ဝၢၼ်ႈ ၼႃးၾႃႉ ၼႂ်းပွၵ်ႉ 12 သေတိူဝ်ႉၺႃးႁိူၼ်းယေးလုၵွႆၽွင်ႈ။ ဝၼ်းၼၼ်ႉၵၢင်ဝၼ်း သိုၵ်းမၢၼ်ႈဢဝ် ၶိူင်ႈ မိၼ် မႃးပွႆႇမၢၵ်ႇႁူင်းပလိၵ်ႊ မၢႆ 1 ၼႂ်းပွၵ်ႉ 2 ဝဵင်းလႃႈသဵဝ်ႈ ၶွၵ်ႈ/ထွင်ႇလႃႈသဵဝ်ႈဢၼ်မီးၼႂ်းပွၵ်ႉ 12၊ မၢၵ်ႇ တိူဝ်ႉ ၺႃးႁူင်းပလိၵ်ႊလႄႈတိုၵ်းၶွၵ်ႈ/ထွင်ႇ တင်းႁိူၼ်းယေးလၢႆလၢႆလင်လုၵွႆပႃး။ ဝၼ်းထိ 25/10/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇတီႈဝၢၼ်ႈမႄႈႁၢၼ်ႇသေ တိူဝ်ႉၺႃးႁူင်းထၢၼ်ႇ ထၢတ်ႈၾႆးလင်ၼိုင်ႈလုၵွႆ။ ဝၼ်းထိ 29/10/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇ ၼမ်ႉၼၵ်း 500-ပွင်ႊၼႂ်းၵႄႈၶၢဝ်းယၢမ်း 11:50 ၵၢင်ၼႂ်လႄႈ ၶၢဝ်းယၢမ်း 2:30 ဝၢႆးဝၼ်းၼႂ်းပွၵ်ႉ 1 လႄႈပွၵ်ႉ 11။ မၢၵ်ႇတိူဝ်ႉၺႃးႁိူၼ်းၵူၼ်း 5 လင်လုၵွႆ လႄႈဝတ်ႉ/ၵျွင်းသင်ၶၸဝ်ႈ 2500 ပီ။ ဝၼ်းထိ 5/11/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇတီႈဝၢၼ်ႈမႄႈႁၢၼ်ႇ ၶၢဝ်းယၢမ်းၵၢင်ၼႂ်ၸဝ်ႉ 1 မူင်း။ မၢၵ်ႇတိူဝ်ႉၺႃးႁိူၼ်းၵူၼ်းဝၢၼ်ႈသွင်လင်လႄႈလႄႈႁွင်ႈပၼ်ယႃ ၼိုင်ႈလင်လုၵွႆ။ ဝၼ်းထိ 24/11/2024 ၶၢဝ်းယၢမ်း 7:30 ၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 500-ပွင်ႊ သီႇလုၵ်ႈတီႈဢိူင်ႇတၼ်ႇလုၺ်ႇ ဢၼ်ယူႇၼႂ်းထုင်ႉၼမ်ႉပွင်ႈဢၼ်သိုၵ်းၵဝ်ႈၵၢင်ႉ MNDAA ၶဝ်ၵုမ်းၵမ်ဝႆႉ တင်ႈတႄႇ ဝၼ်းထိ 4/7/2024 မႃး။ မၢၵ်ႇၼၼ်ႉတိူဝ်ႉၺႃးႁိူၼ်းၵူၼ်းဝၢၼ်ႈ 5 လင် ပႃးၸဵမ်ႁူင်း ႁဵၼ်းၶႄႇ 1 လင်လႄႈႁူင်းႁဵၼ်းၸၼ်ႉၵၢင်မၢၼ်ႈ 1 လင်တင်း တိူဝ်ႉၺႃးၼႃႈႁိူၼ်းၵူၼ်းၼိုင်ႈလင်လႆႈမၢတ်ႇ ၸဵပ်းၸွမ်း၊ တိူဝ်ႉၺႃး ပေႃႈ၊ မႄႈ လႄႈလုၵ်ႈယိင်းဢွၼ်ႇ ဢႃယု 6 ၶူပ်ႇၵေႃႉၼိုင်ႈ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းၵုၼ်လူင် ၼႂ်းၸႄႈဝဵင်းၵုၼ်လူင်ၼႆႉ တင်ႈတႄႇလိူၼ်ၼူဝ်ႊဝႅပ်ႊပိူဝ်ႊ 2023 မႃးဝၢႆးသိုၵ်းၵဝ်ႈၵၢင်ႉ MNDAA ၵုမ်းၵမ် ယဝ်ႉ ဢမ်ႇမီးပၢင်တိုၵ်းသိုၵ်းသိူဝ်သင်။ ၵူၺ်းၵႃႈမိူဝ်ႈၼႂ်းလိူၼ်ဢွၵ်ႊထူဝ်ႊပိူဝ်ႊ 2024 ပူၼ်ႉမႃးၼႆႉ သိုၵ်းမၢၼ်ႈ တႄႇဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းပိုၼ်ႉတီႈဢၼ်ၵူၼ်းမိူင်းယူႇသဝ်း။ မိူဝ်ႈဝၼ်းထိ 19/10/2024 ၶၢဝ်းယၢမ်း 1 မူင်းၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇတီႈဝၢၼ်ႈၼမ်ႉႁူး ဢၼ်မီးၼိူဝ်သဵၼ်ႈတၢင်းလူင်ၵုၼ်လူင်-ၼမ်ႉၽႃႈ (ၶျိၼ်းသူၺ်ႇႁေႃႇ) သေႁဵတ်းႁႂ်ႈႁိူၼ်းၵူၼ်းမိူင်း 10 လင်လႄႈ ဝတ်ႉ/ၵျွင်း 1 လင်လုၵွႆ။ ဝၼ်းထိ 1/11/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇ 2 လုၵ်ႈၽွင်းၵၢင်ၼႂ်ၸဝ်ႉ တီႈဝၢၼ်ႈလဝ်ႉၵႆႇ ဢၼ်မီးတၢင်းၸဵင်ႇၸၢၼ်းဝၼ်းတူၵ်း ဝဵင်းၵုၼ်လူင် ယူႇႁၢင်ႇၵၼ်မွၵ်ႈ 15 ၵီႊလူဝ်ႊမႄႊတိူဝ်ႊသေ တိူဝ်ႉ ၺႃး ၵူၼ်းဝၢၼ်ႈၼၢင်းယိင်းၵေႃႉလုတၢႆလႄႈ ႁိူၼ်းယေးလုၵွႆၸွမ်း 10 လင်။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းၼွင်ၶဵဝ် သိုၵ်းမၢၼ်ႈလႄႈသိုၵ်းပလွင်ႈ TNLA တင်းၸုမ်းၵႅတ်ႇၶႄၵူၼ်းမိူင်း PDF သိုပ်ႇပဵၼ်ပၢင်တိုၵ်းယႂ်ႇလူင် တၢင်း ပွတ်း ၸၢၼ်းလႄႈပွတ်းတူၵ်းဝဵင်းၼွင်ၶဵဝ် ဢမ်ႇထၢတ်ႇဢမ်ႇဝၢႆး။ သိုၵ်းမၢၼ်ႈသိုပ်ႇဢဝ်ၶိူင်ႈမိၼ် ပွႆႇမၢၵ်ႇ လႄႈ ဢဝ်ၵွင်ႈလူင်ယိုဝ်းၼႂ်းပိုၼ်ႉတီႈၸိူဝ်းၼႆႉသေ ႁဵတ်းႁႂ်ႈၵူၼ်းမိူင်းမီးလွင်ႈလုတၢႆ မၢတ်ႇၸဵပ်း ၶူဝ်းႁိူၼ်း ယေး လုၵွႆတင်းၼမ်။ မိူဝ်ႈဝၼ်းထိ 19/10/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝဵင်းၼွင်ၶဵဝ်- မၢၵ်ႇလူင်ၼမ်ႉၼၵ်း 500-ပွင်ႊတူၵ်းၼႂ်းပွၵ်ႉတွင်ႇ ဝဵင်းၼွင်ၶဵဝ်၊ တိူဝ်ႉၺႃးႁိူၼ်းယေးၵူၼ်းမိူင်း 17 လင်၊ ၵူၼ်းမိူင်းလုတၢႆ 3 ၵေႃႉ (ၼၢင်းယိင်း ဢႃယု 40 ၵေႃႉၼိုင်ႈ၊ ၵူၼ်းၸၢႆးၵေႃႉၼိုင်ႈလႄႈဢွၼ်ႇယိင်းဢႃယု 7 ၶူပ်ႇထႅင်ႈၵေႃႉၼိုင်ႈ) သေ ႁဵတ်းၼၢင်းယိင်းထႅင်ႈ 3 ၵေႃႉမၢတ်ႇၸဵပ်း၊ သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇၼႂ်းပွၵ်ႉပူႇတႃႇထႅင်ႈလုၵ်ႈၼိုင်ႈ လႄႈ တိူဝ်ႉၺႃးႁိူၼ်းယေး 3 လင်လုၵွႆ။ မိူဝ်ႈၶၢဝ်းယၢမ်း 5 မူင်းၵၢင်ၼႂ် ၼႂ်းဝၼ်းလဵဝ်ၵၼ်ၼၼ်ႉ သိုၵ်းမၢၼ်ႈ ဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈၵမ်ႉၵေႃႇသေ တိူဝ်ႉၺႃးႁိူၼ်းယေးလုၵွႆ 2 လင်။ ဝၼ်းထိ 21/10/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇ 6 လုၵ်ႈ ပႃးၸဵမ်မၢၵ်ႇၼမ်ႉၼၵ်း 300-ပွင်ႊ 2 လုၵ်ႈ တီႈပွၵ်ႉသပျေႇယႄႇ လႄႈပွၵ်ႉပႃႁၵ်ႉ ဝဵင်းၼွင်ၶဵဝ် ယၢမ်းၵၢင်ၼႂ်ၸဝ်ႉ 1 မူင်း၊ တိူဝ်ႉၺႃးႁိူၼ်းၵူၼ်းမိူင်း 5 လင် လုၵွႆ။ ဝၼ်းထိ 22/10/2024 သိုၵ်းမၢၼ်ႈလႄႈသိုၵ်းပလွင်ႈ TNLA ပဵၼ်ပၢင်တိုၵ်းၵၼ်ၼႂ်းၵႄႈဝၢၼ်ႈၵမ်ႉ ၵေႃႉလႄႈ မၢၼ်ႈၽုၺ်း (ပၢၼ်ႉပူၺ်း)။ ဝၼ်းထိ 23/10/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼႂ်းပိုၼ်ႉ တီႈၶၢဝ်းယၢမ်း 5 မူင်းႁူဝ်ၶမ်ႈ။ ဝၼ်းထိ 27/10/2024 သိုၵ်းမၢၼ်ႈဢဝ်ၵွင်ႈလူင်ယိုဝ်းသႂ်ႇသိုၵ်းပလွင်ႈ TNLA တီႈဝၢၼ်ႈၵမ်ႉၵေႃႇ။ ဝၢႆးၼၼ်ႉ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇသေ တိူဝ်ႉၺႃးႁိူၼ်းၵူၼ်းမိူင်းၼႂ်းပွၵ်ႉသပျေႇယႄႇ၊ တိူဝ်ႉၺႃးၵူၼ်း မိူင်းလုတၢႆၸွမ်း 1 ၵေႃႉမၢတ်ႇၸဵပ်းထႅင်ႈ 1 ၵေႃႉ။ ဝၼ်းထိ 28/10/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇ မၢၵ်ႇတီႈဝၢၼ်ႈဢုမ်ႈမၢၵ်ႇတီး တိူဝ်ႉၺႃးႁိူၼ်းယေး 2 လင်လႄႈႁၢၼ်ႉၶၢႆၶူဝ်း 1 လင်လုၵွႆ။ ဝၼ်းထိ 29/10/2024 လႄႈ 30/10/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈႁူဝ်ၶူဝ် တီႈဢၼ်သိုၵ်း ပလွင်ႈ TNLA ၶဝ်ၵုမ်းၵမ်ဝႆႉၵူၼ်းတူၵ်းၶွၵ်ႈၶဝ်ဢိၵ်ႇတင်းသိုၵ်းမၢၼ်ႈၸိူဝ်းၺွပ်းလႆႈၼႂ်းပၢင်တိုၵ်းလႄႈၵူၼ်း မိူင်း။ မၢၵ်ႇတူၵ်းတိူဝ်ႉၺႃးၵူၼ်းတူၵ်းၶွၵ်ႈတၢႆ 16 ၵေႃႉ ပႃးတင်းၵူၼ်းမိူင်း 6 ၵေႃႉလႄႈမၢတ်ႇၸဵပ်းထႅင်ႈ 66 ၵေႃႉ (ႁူဝ်ၼပ်ႉၵူၼ်းမိူင်းဢၼ်မၢတ်ႇၸဵပ်းၼၼ်ႉတႄႉ ပႆႇလႆႈႁပ်ႉႁူႉႁူဝ်ယွႆႈ)။ ဝၼ်းထိ 1/11/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈသၢမ်သိူဝ် (သမသေႇ) သေတိူဝ်ႉၺႃးႁူင်း ၸၢၵ်ႈၵိူဝ်ဝၢၼ်ႈ သိၼ်ႊသူၺ်ႇလီႇ မၢႆ 1 ဢၼ်ၶွမ်ႊပၼီႊငူၺ်ႇယီႇပလႄး ပဵၼ်ၸဝ်ႈၶွင်သေ မီးလွင်ႈၵဵဝ်ႇၵပ်း ၸွမ်းၸုမ်းသိုၵ်းမၢၼ်ႈ၊ တိူဝ်ႉၺႃးၵူၼ်းတၢႆ 4 ၵေႃႉ။ ဝၼ်းထိ 2/11/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇ ၼမ်ႉၼၵ်း 500-ပွင်ႊ 2 လုၵ်ႈ တီႈပွၵ်ႉပူႇတႃႇ (ပွၵ်ႉ 5) တိူဝ်ႉၺႃးဝတ်ႉ/ၵျွင်း ၵတႄးပိၼ်ႇ လႄႈႁိူၼ်းၵူၼ်း မိူင်း 7 လင်လုၵွႆ။ ဝၼ်းထိ 3/11/2024 သိုၵ်းမၢၼ်ႈဢၼ်ယူႇတီႈမၢၼ်ႈၽုၺ်း ယိုဝ်းၵွင်ႈလူင်မႃးတူၵ်းတီႈ ဝၢၼ်ႈသၢမ်သိူဝ်သေ တိူဝ်ႉၺႃးႁိူၼ်းၵူၼ်းဝၢၼ်ႈ 2 လင်လုၵွႆ။ ဝၼ်းထိ 4/11/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter မႃးပွႆႇမၢၵ်ႇတီႈဝၢၼ်ႈဝဵင်းလူင် (မဵဝ်ႉၵျီး) သေ တိူဝ်ႉၺႃးႁိူၼ်းယေးၵူၼ်းဝၢၼ်ႈၽွင်ႈ။ ဝၢႆးၼၼ်ႉၼႂ်းၵႄႈၶၢဝ်းယၢမ်း 10 မူင်းထိုင် 11 မူင်းၶိုင်ႈၵၢင်ၼႂ် သိုၵ်း မၢၼ်ႈ ပွႆႇၻရူၼ်ႊ ဢဝ်မၢၵ်ႇမႃးပွႆႇတီႈမၢၼ်ႈၽုၺ်း 20 ပၢႆ၊ တိူဝ်ႉၺႃးႁိူၼ်းယေးလုၵွႆ 4 လင်။ ဝၼ်းထိ 10/11/2024 ၶၢဝ်းယၢမ်းၼႂ်း 5 မူင်းထိုင် 6 မူင်းႁူဝ်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter မႃးပွႆႇမၢၵ်ႇၼမ်ႉၼၵ်း 300-ပွင်ႊ 2 လုၵ်ႈတီႈပွၵ်ႉၵၢတ်ႇ(သေးယၵ်ႉၵွၵ်ႉ) (တိူဝ်ႉၺႃးႁိူၼ်းၵူၼ်းမိူင်းလုၵွႆ 4 လင်) လႄႈတီႈပွၵ်ႉတွင်ႇ (တိူဝ်ႉၺႃးႁိူၼ်းၵူၼ်းမိူင်းလုၵွႆ 3 လင်)။ ဝၼ်းထိ 11/11/2024 သိုၵ်းမၢၼ်ႈဢဝ်ၻရူၼ်ႊမိၼ်ပွႆႇမၢၵ်ႇ 10 လုၵ်ႈတီႈပွၵ်ႉၵူင်းၽိဝ်ႇ၊ တိူဝ်ႉၺႃးၵူၼ်း မိူင်းမၢတ်ႇၸဵပ်း 4 ၵေႃႉလႄႈၶူဝ်းၶွင်ႁိူၼ်းယေးလုၵွႆ 10 တင်းႁၢၼ်ႉၶၢႆၶဝ်ႈၽၵ်း 1 လင်။ ဝၼ်းထိ 12/11/2024 ၶၢဝ်းယၢမ်းမွၵ်ႈ 3 မူင်းဝၢႆးဝၼ်း သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈပွၵ်ႉၵၢတ်ႇ/သေး တိုၼ်းတင်ႈၸႂ်ပွႆႇလူင်းၸူးႁၢၼ်ႉၼမ်ႉၼဵင်ႈဢၼ်ၵူၼ်းၶွၼ်ႈဢၼ်ၼိုင်ႈ။ မၢၵ်ႇၼၼ်ႉတူၵ်းတႅၵ်ႇတိူဝ်ႉၺႃး ၵူၼ်းမိူင်းတၢႆ 11 ၵေႃႉလႄႈမၢတ်ႇၸဵပ်း 11 ၵေႃႉ၊ ႁိူၼ်းယေးလုၵွႆၸွမ်း 14 လင်၊ ႁၢၼ်ႉၶၢႆၶူဝ်းယွႆႈ 13 လင် လႄႈ လူတ်ႉ/ၵႃး 10 လမ်း။ ဝၼ်းထိ 13/11/2024 ၶၢဝ်းယၢမ်း 6:30 ႁူဝ်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇၼမ်ႉၼၵ်း 300-ပွင်ႊ 2 လုၵ်ႈ တီႈႁူင်းပလိၵ်ႊ/ယႄး လုမ်းတြႃးဝဵင်းၼွင်ၶဵဝ်၊ တိူဝ်ႉၺႃးၵူၼ်းမိူင်းတၢႆ 1 ၵေႃႉ၊ မၢတ်ႇၸဵပ်း 1 ၵေႃႉ၊ တိုၵ်းႁူင်းပလိၵ်ႊလင် 1 လုၵွႆ၊ တိုၵ်းလုမ်းတြႃး လင် 1 လႄႈႁိူၼ်းၵူၼ်းမိူင်းထႅင်ႈ 3 လင်လုၵွႆ။ ဝၼ်းထိ 16/11/2024 ၶၢဝ်းယၢမ်း 8:04 ၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈလူင်ၸၢမ် တိူဝ်ႉၺႃးႁိူၼ်းၵူၼ်းမိူင်း 3 လင်လုၵွႆ၊ ၵူၼ်းဝၢၼ်ႈတၢႆ 1 ၵေႃႉ (ပဵၼ်ဢွၼ်ႇၸၢႆးဢႃယု 12 ၶူပ်ႇ) လႄႈ မၢတ်ႇၸဵပ်းထႅင်ႈ 3 ၵေႃႉ (ယိင်း 2 ၵေႃႉ ၸၢႆး 1 ၵေႃႉ)။ မီးပၢင်တိုၵ်းသိုၵ်းမၢၼ်ႈတပ်ႉၵွင်ႈလူင် 354 တင်း 902 လႄႈသိုၵ်းပလွင်ႈ TNLA တီႈတွင်ၶမ်း။ ဝၼ်းထိ 18/11/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈဢိၼ်းဝၢႆႇ တိူဝ်ႉၺႃးႁူင်းၸၢၵ်ႈၵိူဝ်ဝၢၼ် သိၼ်းသူၺ်ႇလီႇ မၢႆ 2 လုၵွႆ။ ဝၼ်းထိ 19/11/2024 ပဵၼ်ပၢင်တိုၵ်းတီႈဝၢၼ်ႈၵမ်ႉၵေႃႇ လႄႈတွင်ၶမ်း။ ဝၼ်းထိ 20/11/2024 ၶၢဝ်းယၢမ်း 11 မူင်းၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈ ၵူင်းၵျီးယႂႃႇမႃႉ တိူဝ်ႉၺႃးၼၢင်းယိင်းၵေႃႉ 1 တၢႆ၊ မၢတ်ႇၸဵပ်းထႅင်ႈ 2 ၵေႃႉလႄႈ တိူဝ်ႉၺႃးဝတ်ႉ/ၵျွင်းလင်ၼိုင်ႈ လုၵွႆ။ ဝၼ်းထိ 21/11/2024 သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈဝၢၼ်ႈၵၢမ်ႇၵျီး ၶၢဝ်းယၢမ်း 8:04 ၵၢင်ၶမ်ႈ တိူဝ်ႉၺႃး ၵူၼ်းမိူင်းၵေႃႉ 1 တၢႆ၊ မၢတ်ႇၸဵပ်းထႅင်ႈ 3 ၵေႃႉ။ ဝၼ်းထိ 22/11/2024 ၶၢဝ်းယၢမ်း 11:55 ၸမ်တဵင်ႈၶိုၼ်း သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇၼမ်ႉၼၵ်း 500-ပွင်ႊ 2 လုၵ်ႈ တီႈပွၵ်ႉၵၢတ်ႇ/သေး ဝဵင်းၼွင်ၶဵဝ်၊ ၵူၼ်းမိူင်းမၢတ်ႇၸဵပ်း 6 ၵေႃႉလႄႈ ႁိူၼ်းယေးလုၵွႆ 6 လင်။ ဝၼ်းထိ 24/11/2024 သိုၵ်းမၢၼ်ႈယိုဝ်းၵွင်ႈလူင်သႂ်ႇဝၢၼ်ႈဢိၼ်းဝၢႆႇ၊ သင်ၶ ၸဝ်ႈတူၼ်/ပႃးၼိုင်ႈလွၼ်ႇ၊ သင်ၶၸဝ်ႈထႅင်ႈသၢမ်တူၼ်မၢတ်ႇၸဵပ်း၊ ၵူၼ်းမိူင်းၵေႃႉၼိုင်ႈမၢတ်ႇၸဵပ်းပႃးလႄႈႁိူၼ်းယေးလုၵွႆ 2 လင်။ ဝၼ်းထိ 27/11/2024 ၵၢင်ၼႂ်ၸဝ်ႉ သိုၵ်းပလွင်ႈ TNLA ၶဝ်ႈတိုၵ်းသိုၵ်းမၢၼ်ႈတီႈဝၢၼ်ႈဢုမ်ႈမၢၵ်ႇတီးသေ တႄႇပဵၼ်ပၢင်တိုၵ်း။ ဝၢႆးၼၼ်ႉသိုၵ်းမၢၼ်ႈၸႂ်ႉတိုဝ်းၵွင်ႈလူင်လႄႈၶိူင်ႈမိၼ်ၻရူၼ်ႊယိုဝ်းဝၢၼ်ႈသၢမ်သိူဝ်/ သမ်ႇမသေႇ တိူဝ်ႉၺႃးႁိူၼ်းၵူၼ်းဝၢၼ်ႈလုၵွႆ 10 လင်။ ပဵၼ်ပၢင်တိုၵ်းၵၼ်တီႈဝၢၼ်ႈဢုမ်ႈမၵ်ႇတီး မိူဝ်ႈၶၢဝ်း ယၢမ်း 9:30 ၵၢင်ၼႂ်။ သိုၵ်းမၢၼ်ႈဢဝ်ၵွင်ႈလူင်ယိုဝ်းသွင်လုၵ်ႈလႄႈပွႆႇၶိူင်ႈမိၼ်ၻရူၼ်ႊ ပွႆႇမၢၵ်ႇ 10 လုၵ်ႈ တီႈဝၢၼ်ႈသၢမ်သိူဝ် ႁိူၼ်းယေးလုၵွႆ 10 လင်။ ဝၼ်းထိ 9/12/2024 ၶၢဝ်းယၢမ်း 12:30 ၵၢင်ဝၼ်း သိုၵ်းမၢၼ်ႈယိုဝ်းၵွင်ႈလူင်သၢမ်လုၵ်ႈသႂ်ႇဝၢၼ်ႈသၢမ်သိူဝ်။ မၢၵ်ႇလူင်တူၵ်းတီႈႁူင်းၸၢၵ်ႈၵိူဝ်ဝၢၼ် သိၼ်းသူၺ်ႇလီႇမၢႆ 1။ တိူဝ်ႉၺႃးတိုၵ်းႁူင်းၸၢၵ်ႈလင်ၼိုင်ႈလုၵွႆ လႄႈ ၵူၼ်းၸၢႆး 2 ၵေႃႉ ယိင်း 1 ၵေႃႉမၢတ်ႇၸဵပ်းပႃး။ ဝၼ်းထိ 10/12/2024 ၶၢဝ်းယၢမ်း 11 မူင်းၵၢင်ၼႂ် သိုၵ်းမၢၼ်ႈဢၼ်ပၵ်းတပ်ႉတီႈမၢၼ်ႈၽုၺ်း ယိုဝ်းမၢၵ်ႇလူင် လုၵ်ႈၼိုင်ႈ သႂ်ႇပွၵ်ႉ 1 ဝဵင်းၼွင်ၶဵဝ်။ ၸၢၵ်ႇမၢၵ်ႇတိူဝ်ႉၺႃး ဢူးၽူဝ်းၶျူၵ်ႉ ဢႃယု 52 ၵေႃႉၼိုင်ႈတၢႆ၊ ႁိူၼ်းလင် ၼိုင်ႈလုၵွႆၸွမ်း။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းၼမ်ႉသၼ်ႇ ဝၼ်းထိ 22/10/2024 ၶၢဝ်းယၢမ်း 1:30 ၵၢင်ၼႂ်ၸဝ်ႉသိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇ ၼမ်ႉၼၵ်း 500-ပွင်ႊ တီႈဝၢၼ်ႈႁူဝ်မိူင်း ၼႂ်းၸႄႈဝဵင်းၼမ်ႉသၼ်ႇ တိူဝ်ႉၺႃးၼၢင်းယိင်းၵေႃႉ 1 တၢႆ ႁိူၼ်းယေးလုၵွႆပႃး 2 လင်။ ၼမ်ႉသၼ်ႇၼႆႉ သိုၵ်းပလွင်ႈ TNLA ၵုမ်းၵမ်မႃးတင်ႈတႄႇလိူၼ်တီႊသိမ်ႊပိူဝ်ႊ 2023 သေဢမ်ႇလႆႈမီးပၢင်တိုၵ်းသိုၵ်းသင်တႄႇဢဝ်ၼၼ်ႉမႃး။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းၵူတ်ႉၶၢႆ ဝၼ်းထိ 28/10/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇ 6 လုၵ်ႈတီႈဝၢၼ်ႈပဵင်းလူင် ဢိူင်ႇၼမ်ႉမေႃး ၸႄႈ ဝဵင်းၵူတ်ႉၶၢႆ။ ဝၼ်းထိ 1/11/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်း MiG-29 မႃးပွႆႇမၢၵ်ႇ 10 လုၵ်ႈ (ပႃးတင်းမၢၵ်ႇၼမ်ႉၼၵ်း 500-ပွင်ႊ 3 လုၵ်ႈ) တင်ႈတႄႇၵၢင်ၼႂ်ၸဝ်ႉ 3:30 ထိုင် 3:38 တီႈပွၵ်ႉ 3၊ တိူဝ်ႉၺႃးႁူင်းယႃၵူၼ်းမိူင်း၊ ႁူင်းၶႄၾႆး၊ လုမ်းပလိၵ်ႊ/ယႄး၊ ဢွင်ႈၵဵပ်းၶွၼ်ႇ၊ ႁိူၼ်းယေး 10 လုၵွႆလႄႈ ၵူၼ်းမိူင်းမၢတ်ႇၸဵပ်း 1 ၵေႃႉ။ ဝၼ်းထိ 17/11/2024 ၶၢဝ်းယၢမ်း 11:47 ၸမ်တဵင်ႈၶိုၼ်း သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇ 500-ပွင်ႊ 1 လုၵ်ႈ တီႈပွၵ်ႉ 4 တိူဝ်ႉၺႃးႁူင်းသဝ်း KK၊ ၵျွင်းၶရိတ်ႊၶႄႇ ၵူတ်ႉၶၢႆ လႄႈႁိူၼ်းယေးလုၵွႆ 10။ ၵူၼ်းမိူင်းလုတၢႆ 3 ၵေႃႉ မၢတ်ႇၸဵပ်း 13 (ၸၢႆး 7 ၵေႃႉ၊ ယိင်း 6 ၵေႃႉ)။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းမိူင်းၵုတ်ႈ ဝၼ်းထိ 11/11/2024 ယၢမ်းတဵင်ႈၶိုၼ်း ၽွင်းၵူၼ်းမိူင်းၼွၼ်းလပ်းလီယူႇၼၼ်ႉ သိုၵ်းမၢၼ်ႈဢဝ်ၶိူင်ႈမိၼ် မႃးပွႆႇမၢၵ်ႇ 5 လုၵ်ႈ တီႈ ပွၵ်ႉလဵၼ်းဢူးႁွင်ႇ လႄႈ မဵဝ်ႉဢူးလုၺ်ႇ ဝဵင်းမိူင်းၵုတ်ႈ၊ တိူဝ်ႉၺႃးႁိူၼ်းယေးလုၵွႆ 50 လင်ပၢႆ၊ ၵူၼ်းမိူင်းလုတၢႆ 9 ၵေႃႉ မၢတ်ႇၸဵပ်း 13 ၵေႃႉ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းၵျွၵ်းမႄး သိုၵ်းပလွင်ႈ TNLA လႄႈတပ်ႉၵႅတ်ႇၶႄၵူၼ်းမိူင်း PDF ႁူမ်ႈၵၼ်ၵုမ်းၵမ်မိူင်းငေႃႉ (ၵိင်ႇၸႄႈဝဵင်းၵျွၵ်းမႄး) မိူဝ်ႈဝၼ်းထိ 31/12/2023 သေမိူဝ်ႈဝၼ်းထိ 6/8/2024 ၼၼ်ႉၶိုၼ်းၶဝ်ႈႁုပ်ႈၵုမ်းၵမ်ဝဵင်းၵျွၵ်းမႄးထႅင်ႈ။ ဝၼ်းထိ 17/11/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 300-ပွင်ႊ 2 လုၵ်ႈ တီႈပွၵ်ႉဝၢၼ်ႈလူင် ဝဵင်းမိူင်းငေႃႉသေ တိူဝ်ႉၺႃးႁိူၼ်းၵူၼ်းမိူင်းလုၵွႆ 17 လင်လႄႈ ၼၢင်းယိင်း 5 ၵေႃႉမၢတ်ႇၸဵပ်းပႃး။ ဝၼ်းထိ 30/11/2024 (ဝၼ်းပီမႂ်ႇတႆး) ၶၢဝ်းယၢမ်းမွၵ်ႈ 7 မူင်းႁူဝ်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇ ၼမ်ႉၼၵ်း 500-ပွင်ႊ တီႈလွႆပဝ်း (ဢိၼ်ႇၵျိၼ်းတွင်ႇ) ၼႂ်းပွၵ်ႉ 8 ၵူၼ်းမိူင်းလုတၢႆ 10 ၵေႃႉႁူမ်ႈတင်းသင်ၶ ၸဝ်ႈတူၼ်/ပႃး 1 လႄႈၸဝ်ႈၶၢဝ် ပႃး 1၊ ၵူၼ်းမိူင်းမၢတ်ႇၸဵပ်း 20 ၵေႃႉ ႁိူၼ်းယေးလုၵွႆ 40 ပၢႆ ပႃးတင်းဝတ်ႉ/ ၵျွင်းသွင်လင်လႄႈ လူတ်ႉ/ၵႃး 10 လမ်း။ ၸိုဝ်ႈၵူၼ်းၸိူဝ်းလုတၢႆ/လွၼ်ႇဢၼ်လႆႈႁပ်ႉႁူႉၼၼ်ႉတႄႉ- ၼၢႆးၵျႃႇ၊ တေႃႇဢေးမုၼ်ႇ၊ ၼၢင်းၶမ်းဢေး၊ ၼၢႆးမႄႈမူး၊ လုင်းထူး၊ ဢူးလႃႉထေး လႄႈၸဝ်ႈပၺ်ၺႃသႃမိ။ တွင်ႈထၢမ် ၸၢႆးႁေႃသႅင် 66 94 728 6696 Signal (တႆး၊ ဢင်းၵိတ်း) ယိင်းလႅင်းႁၢၼ် 1 825 425 4099 Signal (မၢၼ်ႈ) Download PDF files >>> Shan Burmese English

['ၶေႃႈပိုၼ်ၽၢဝ်ႇ']

2024-11-27T04:43:32

https://shan.shanhumanrights.org/thai-government-study-identifies-eastern-shan-state-mining-as-cause-of-unprecedented-mud-damage-in-mae-sai-during-recent-flooding/

လူင်ပွင်ၸိုင်ႈထႆး လဵပ်ႈႁဵၼ်းႁၼ်ဝႃႈ ၵၢၼ်ၶုတ်းၶမ်းတီႈမိူင်းတႆးပွတ်းဢွၵ်ႇ ႁဵတ်းႁႂ်ႈမီးၶီႈၵူမ်ႇ ၶီႈလိၼ်လႆ ထူမ်ႈၼႂ်း မႄႈသၢႆ ၽွင်းၼမ်ႉၼွင်းထူမ်ႈမိူဝ်ႈပူၼ်ႉမႃး

ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 27/11/2024 လူင်ပွင်ၸိုင်ႈထႆး လဵပ်ႈႁဵၼ်းႁၼ်ဝႃႈ ၵၢၼ်ၶုတ်းၶမ်းတီႈမိူင်းတႆးပွတ်းဢွၵ်ႇ ႁဵတ်းႁႂ်ႈမီးၶီႈၵူမ်ႇ ၶီႈလိၼ်လႆထူမ်ႈၼႂ်းမႄႈသၢႆ ၽွင်းၼမ်ႉၼွင်းထူမ်ႈမိူဝ်ႈပူၼ်ႉမႃး ႁွင်ႈၵၢၼ်ၾၢႆႇၶူဝ်းတိုၼ်းသၽႃဝ လူင်ပွင်ၸိုင်ႈထႆးၶဝ် ဢွၵ်ႇၽိုၼ်လဵပ်ႈႁဵၼ်းဢၼ် ၼိုင်ႈၼႂ်းလိူၼ်ဢွၵ်ႊ ထူဝ်ႊပိူဝ်ႊ 2024 ပူၼ်ႉမႃးၼႆႉသေ လႆႈၶူၼ်ႉႁၼ်မႅၼ်ႈၵၢၼ် ၶုတ်းၶမ်းၼႂ်းပိုၼ်ႉတီႈၸဵင်ႇတၢင်းဢွၵ်ႇ မိူင်းသၢတ်ႇၵႂၢင်ႈၶႂၢင် ပဵၼ်လွင်ႈဢၼ်ႁဵတ်းႁႂ်ႈမီးလွင်ႈလုသုမ်းယွၼ်ႉၼမ်ႉၼွင်းလႄႈၶီႇၵူမ်ႇၶီႈလိၼ်လႆထူမ်ႈသႂ်ႇၸွမ်းႁိူၼ်းၵူၼ်းမိူင်းဢၼ်ယူႇၸွမ်းလႅၼ်လိၼ်ပွတ်းႁွင်ႇၼႂ်းဝဵင်းမႄႈသၢႆ ဢၼ်ပႆႇတွၼ်ႉယၢမ်ႈမီးမႃးသေပွၵ်ႈ။ ၼမ်ႉမႄႈသၢႆၼႆႉ ပဵၼ်ၼမ်ႉမႄႈၼိုင်ႈဢၼ်လႆၶဝ်ႈၸူးမႄႈၼမ်ႉၶွင် ၼႂ်းမိူင်းတႆးပွတ်းဢွၵ်ႇသေ ပဵၼ်မႄႈၼမ်ႉမႄႈၼိုင်ႈဢၼ်လႆႈၺႃးတုမ်ႉတိူဝ်ႉယွၼ်ႉၵၢၼ်ၶႂၢၵ်ႈၶုတ်းမိူင်ႁႄႈမိူဝ်ႈလၢႆပီပူၼ်ႉမႃးၼႆႉ။ ၼႆႉပႃးၸွမ်းမႄႈၼမ်ႉၵူၵ်း ဢၼ်ၺႃးလွင်ႈတုမ်ႉတိူဝ်ႉယွၼ်ႉၵၢၼ်ၶုတ်းထၢၼ်ႇႁိၼ်လႄႈၵၢၼ်ၶုတ်းၶမ်း၊ မႄႈၼမ်ႉႁူၵ်ႈ သမ်ႉၺႃးလွင်ႈတုမ်ႉတိူဝ်ႉယွၼ်ႉၵၢၼ်ၶုတ်းႁႄႈ မႅင်ႊၵၼိတ်ႊ လႄႈၼမ်ႉလဵၼ်းသမ်ႉၺႃး လွင်ႈတုမ်ႉတိူဝ်ႉ ယွၼ်ႉၵၢၼ်ၶုတ်းၶမ်း။ ၵၢၼ်ၶုတ်းမိူင်ႁႄႈၼႆႉ ႁဵတ်းႁႂ်ႈမီးလွင်ႈတုမ်ႉတိူဝ်ႉတၢင်းသၽႃဝ ဢၼ်ၸၢင်ႈႁၼ်လႆႈၵမ်းသိုဝ်ႈ၊ ၼမ်ႉဢၼ်လႆတီႈၵၢၼ်ၶုတ်းမိူင်ႁႄႈသမ်ႉ ၶုၼ်ႇဢူၼ်သေၵႂႃႇဢိုတ်းတၼ်ပႅတ်ႈ မႄႈၼမ်ႉတၢင်ႇသၢႆဢၼ်ယူႇႁိမ်းႁွမ်းယဝ်ႉ ႁဵတ်းႁႂ်ႈတုမ်ႉတိူဝ်ႉတၢင်းပၢႆးယူႇလီ လႄႈဝၢၼ်ႈၵူၼ်းၸိူဝ်းယူႇတွၼ်ႈတၢင်းတႂ်ႈၵေႃႈဢမ်ႇလွတ်ႈၽေးၶဵၼ်ပႃးၸဵမ်ၼႂ်းမိူင်းထႆးယဝ်ႉ။ ၵႃႈၵွၼ်ႇပူၼ်ႉမႃး ပဵၵ်ႉသမ်ႉဝႃႈၼမ်ႉၼွင်းထူမ်ႈၼႂ်းမႄႈသၢႆလႄႈဝဵင်းတႃႈၶီႈလဵၵ်းသေတႃႉ ပႆႇတွၼ်ႉယၢမ်ႈ ႁၼ်မီးပႃးၶီႈၵူမ်ႇၶီႈလိၼ်ထူမ်ႈၵႂၢင်ႈၶႂၢင်ၸိူင်ႉၼၼ်ႉသေပွၵ်ႈ၊ ႁဵတ်းႁႂ်ႈၶီႈၵူမ်ႇပိူဝ်ႉတိတ်းၸပ်းဝႆႉသေတႃႇလၢင်ႉသုၵ်ႈဢွၵ်ႇၶိုၼ်းၼၼ်ႉယၢပ်ႇယဵၼ်းလႄႈ လႆႈသဵင်ႈငိုၼ်းၸွမ်းၼမ်တေႉတေႉ။ ၼႂ်းၽိုၼ်လဵပ်ႈႁဵၼ်းလူင်ပွင်ၸိုင်ႈထႆးပူၼ်ႉမႃးပႆႇႁိုင် ဢၼ်ဢဝ်တၢင်းပၢႆးသႅၼ်ႉ/သၢႆႊၸႅတ်ႈထတ်းဢူၼ် ဢၼ်လုၵ်ႉမႃးၸွမ်းၾင်ႇၼမ်ႉ မႄႈသၢႆၼၼ်ႉ လႆႈႁၼ်ပႃးထၢတ်ႈႁေႈ ပႃးမႃးၸွမ်းတီႈၵၢၼ်ၶုတ်းမိူင်ႁေႈ၊ ပိူင်လူင်မၼ်းပႃးၽွင်ငူၼ်ႉသၢၼ် ႁဵၵ်ႇလႄႈသွတ်ႈတင်းၼမ်။ ၼႂ်းတူဝ်ယၢင်ႇဢၼ်ၼိုင်ႈ လႆႈႁၼ်တၢင်းၼမ်သွတ်ႈ မီး 18 ပုၼ်ႈ ၼမ်သုင် သေၶၼ်ႉပိုၼ်ႉထၢၼ် ဢၼ် ႁၢမ်းၽေးၶဵၼ်ၼၼ်ႉဝႆႉၼႆယဝ်ႉ။ ႁၢင်ႈၽႅၼ်ႇတီႈဢၼ်ဢဝ်လၢဝ်ပွမ်ထၢႆႇ ၸီႉၸမ်ႈၸႅင်ႈလႅင်းၼႄပိုၼ်ႉတီႈၶုတ်းၶမ်း ၼႂ်းပွတ်းဢွၵ်ႇမိူင်းသၢတ်ႇ ၸွမ်းသၢႆမႄႈၼမ်ႉသၢႆ တွၼ်ႈတၢင်းၼိူဝ်ဝႃႈ ပဵၼ်လႅင်ႇဢၼ်ႁဵတ်းႁႂ်ႈဢူၼ် ၶီႈလိၼ် ဢၼ်ပၼ်တၢင်းယၢပ်ႇၽိုတ်ႇ ၵူၼ်းမိူင်းမႄႈသၢႆ။ မိူဝ်ႈၼမ်ႉထူမ်ႈမႄႈသၢႆ ၼႂ်းလိူၼ်ဢွၵ်ႊထူဝ်ႊပိူဝ်ႊ 2024 ႁၢင်ႈဢၼ်လူင်ပွင်ၸိုင်ႈထႆးၶဝ် လဵပ်ႈႁဵၼ်း၊ ႁူင်းပွႆႇႁၢင်ႈသဵင် ၵူၼ်းမိူင်းထႆး (ThaiPBS) ၶဝ်ၶိုၼ်းဢဝ်ဢွၵ်ႇ ၼႄ မိူဝ်ႈဝၼ်းထိ 29/10/2024 ပိုၼ်ႉတီႈၶႂၢၵ်ႈၶုတ်းၶမ်း ၼႂ်းပွတ်းဢွၵ်ႇမိူင်းသၢတ်ႇ တင်ႈတႄႇၶၢဝ်းတၢင်းပူၼ်ႉမႃးသွင်ပီၼႆႉ ၵၢၼ်ၶုတ်းၶမ်းၼႂ်းပိုၼ်ႉတီႈပွတ်းဢွၵ်ႇမိူင်းသၢတ်ႇ မီးလွင်ႈၶႂၢၵ်ႈ ၶုတ်းဝႆးတေႉတေႉ- ဢၼ်မီးႁိမ်းဝၢၼ်ႈမိူင်းၵၢၼ်းလႄႈ ဝၢၼ်ႈၼႃးယၢဝ်း ပိုၼ်ႉတီႈဢၼ်သိုၵ်းဝ UWSA ၶဝ်ၵုမ်းၵမ်တင်း ႁိမ်းဝၢၼ်ႈမႄႈၸူၵ်ႉ ဢၼ်ၸုမ်းပျီႇတုၸိတ်ႉ ဢၼ်ယူႇပႃႈတႂ်ႈသိုၵ်းမၢၼ်ႈ ၶဝ်ၵုမ်းၵမ်။ ၵၢၼ်ၶုတ်းၶမ်းမိူင်းၵၢၼ်းလႄႈၼႃးယၢဝ်း ဢၼ်တႄႇၶုတ်းၼႂ်းႁၢင်ပီ 2022 ၼၼ်ႉ ၶုတ်းၸွမ်းသၢႆမႄႈၼမ်ႉသၢႆၵမ်းသိုဝ်ႈ။ လွႆလူင်လၢႆလၢႆလုၵ်ႈ ဢဝ်ၵူၼ်ႇပင်းႁဵတ်းပဵၼ်ၼွင်သုၵ်ႈလၢင်ႉ/သူၺ်းၶမ်း ပဵၼ်တီႈဢၼ် ဢဝ်ၵွင်ႉသၢၼ် ဢၼ်ပႃးတင်းသၢၼ်ႁၢဝ်ႉႁႅင်း သၢႆႊယႃႊၼၢႆႊ ၼၼ်ႉမႃးၸႂ်ႉယၢႆႈဢဝ်ၶမ်း။ သိုၵ်းဝ UWSA ၶဝ်ႈတင်ႈတပ်ႉ ၼႂ်းပိုၼ်ႉတီႈ မိူင်းၵၢၼ်း လႄႈ ၼႃးယၢဝ်းၼႆႉ မိူဝ်ႈၼႂ်းပီ 1999 သေ ဝၢႆးၼၼ်ႉသွင်ပီ တဵၵ်းဢဝ် ၸၢဝ်း ၶိူဝ်းဝ 16,000 ပၢႆၶၢႆႉတၢင်း မိူင်းတႆး ၸဵင်ႇ ႁွင်ႇဝၼ်းဢွၵ်ႇ မႃးယူႇတီႈ ၼႆႈ (ပဵၼ် ၵူၼ်းၼႂ်း 126,000 ၵေႃႉ ဢၼ် တဵၵ်းၶၢႆႉမႃးယူႇၸွမ်းၸႄႈဝဵင်းမိူင်းတူၼ်၊ မိူင်းသၢတ်ႇလႄႈ တႃႈၶီႈလဵၵ်း ၼႂ်းၵႄႈပီ 1999-2001)၊ ႁဵတ်းႁႂ်ႈၵူၼ်း မိူင်းၼႂ်းပိုၼ်ႉ တီႈ 1,200 ပၢႆ ၵမ်ႈၼမ်ပဵၼ်တႆး ၸဝ်ႈႁႆႈၸဝ်ႈၼႃး လႆႈပိုၼ်ႉပွတ်ႇပႅတ်ႈႁိူၼ်းယေး သေၶၢႆႉ ဢွၵ်ႇပၼ်။ တင်ႈတႄႇၼၼ်ႉ မႃးပိူင်ပဵၼ်ယူင်ႈၶၢပ်ႈၼႂ်းပိုၼ်ႉတီႈၵေႃႈ သိုၵ်းဝၶဝ်ဢဝ်ၽႅၼ်ၵၢၼ် ၵၢၼ်ပူၵ်းပွင်ၽုၵ်ႇသွမ်ႈမႃးၽုၵ်ႇၸွမ်းၼိူဝ်လွႆ လႄႈ ၼႂ်းႁူၺ်ႈလွႆၸွမ်းသၢႆမႄႈၼမ်ႉသၢႆ။ ၵၢၼ်ၶုတ်းၶမ်းတီႈမႄႈၸူၵ်ႉ ဢၼ်တႄႇမိူဝ်ႈႁၢင်ပီ 2021 ၼၼ်ႉ တႄႇၶုတ်းၸွမ်းလွႆ ဢၼ်ယူႇႁိမ်း ၸမ်လႅၼ်လိၼ် သေ ၼမ်ႉၶီႈၶူၺ် လိၼ်တီႈထၢင် ၶုတ်းၶမ်း ၼၼ်ႉလႆၶဝ်ႈၼႂ်း ၼမ်ႉႁွင်ႈသေ သိုပ်ႇလႆၶဝ်ႈၼႂ်းမႄႈၼမ်ႉ သၢႆဢၼ်ယူႇတၢင်းၼိူဝ် မိူင်းၵၢၼ်း။ ပိုၼ်ႉတီႈ မႄႈ ၸူၵ်ႉၼႆႉပဵၼ် ပိုၼ်ႉတီႈဢၼ် ၸုမ်းပျီႇတု ၸိတ်ႉလႃးႁူႇ ဢၼ်ယူႇပႃႈတႂ်ႈ သိုၵ်းမၢၼ်ႈၵုမ်းၵမ်၊ မီးဢွင်ႈတီႈ တပ်ႉၼႂ်းပိုၼ်ႉတီႈဝႆႉယူႇႁိမ်းၸမ် ထၢင် ၶုတ်းၶမ်းလၢႆလၢႆ တီႈ။ ၵၢၼ်ၶုတ်းမိူင်ႁေႈ ၸွမ်းသၢႆမႄႈၼမ်ႉၵူၵ်း ၽႅၼ်ၵၢၼ်ၶုတ်းထၢၼ်ႇႁိၼ်တီႈမိူင်းၵူၵ်းၼၼ်ႉမီးမႃးလၢႆလၢႆပီယဝ်ႉ၊ ႁိမ်းမႄႈၼမ်ႉၵူၵ်းၼၼ်ႉ လႆႈႁူႉႁၼ် ၸႅင်ႈမိူဝ်ႈပီ 2019 ၽွင်းၶွမ်ႊပၼီႊထႆး သႁႃႊၵူၼ်ႊ ၶဝ်တႄႇၶုတ်းၶူၼ်ႉႁႃ လႆႈၶႂၢင်ႉၶုတ်းၶၢဝ်းတၢင်း 20 ပီ ၸွမ်းၶွမ်ႊပၼီႊ ပၢႆးမၢၵ်ႈမီးသိုၵ်းမၢၼ်ႈ MEC (လႄႈ ၶွမ်ႊပၼီႊၼွင်ၶမ်း (Golden Lake) ဢၼ်ပၵ်းတီႈတႃႈၶီႈ လဵၵ်း။ မီးၽႅၼ်ၵၢၼ်တေယူၵ်ႉၶၢႆႉ မူႇဝၢၼ်ႈၵူၼ်း 8 ဝၢၼ်ႈ ၼႂ်းဢိူင်ႇမိူင်းၵူၵ်းတႃႇၶုတ်းထၢၼ်ႇႁိၼ်လႄႈ သၢင်ႈႁူင်းၽဝ်ထၢၼ်ႇႁိၼ်။ ပဵၵ်ႉသမ်ႉၶူင်းၵၢၼ်ၶုတ်းထၢၼ်ႇႁိၼ်ၼႆႉ လႆႈၵိုတ်းယင်ႉၽွင်းတၢင်းပဵၼ် ၶူဝ်ႊဝိတ်ႊ-19 ၼၼ်ႉသေ ပႆႇလႆႈ ၶိုၼ်း တႄႇသေတႃႉ ၶိူင်ႈၶူဝ်းၶုတ်းထၢၼ်ႇႁိၼ်တႄႉယင်းတိုၵ်ႉမီးၼႂ်းပိုၼ်ႉတီႈ တီႈဢၼ်ဢဝ်ထၢၼ်ႇႁိၼ်ၵွင်ဝႆႉ သေမၢင်ပွၵ်ႈမၢင်လႂ်လုၵ်ႉပဵၼ်ၾႆး ပွႆႇဢၢႆၵႂၢၼ်းလူမ်းဢမ်ႇၸိုၼ်ႈသႂ်လႄႈ ၼမ်ႉဢၼ်လႆ တီႈၵွင်ထၢၼ်ႇႁိၼ် ၼၼ်ႉလူင်းသႂ်ႇၼမ်ႉမႄႈၵူၵ်းသေႁဵတ်းႁႂ်ႈၼမ်ႉၶုၼ်ႇဢူၼ်။ ၵၢၼ်ၶုတ်းထၢၼ်ႇႁိၼ်ၶိုၼ်းတႄႇမိူဝ်ႈလႂ် တိုၼ်းတေႁဵတ်းႁႂ်ႈၼမ်ႉၵူၵ်း ဢၼ်ၸိုၼ်ႈသႂ်ၼၼ်ႉတုမ်ႉတိူဝ်ႉ ၶုၼ်ႇ ဢူၼ်။ တီႈတွၼ်ႈတၢင်းတႂ်ႈ ဢၼ်မီးတၢင်းၸၢၼ်းဝဵင်းမိူင်းသၢတ်ႇၼၼ်ႉမီးၶွမ်ႊပၼီႊၶႄႇၸဵတ်းဢၼ် ဢၼ်ၵွင်ႉ ၵၢႆႇၸွမ်းသိုၵ်းဝ UWSA သိုပ်ႇၶုတ်းၶမ်းလၢႆလၢႆတီႈ ၸွမ်းၾင်ႇမႄႈၼမ်ႉၵူၵ်းတင်ႈတႄႇပီ 2023။ ၵွင်ႉသၢၼ်ႊ တီႈ ၵၢၼ်ၶုတ်းၶမ်းၼၼ်ႉ လႆလူင်းၼႂ်းမႄႈၼမ်ႉၵမ်းသိုဝ်ႈ၊ ႁၢင်ႇယၢၼ်လႅၼ်လိၼ်ထႆး 30 ၵီႊလူဝ်ႊမႄႊ တိူဝ်ႊ ၵူၺ်း။ မိူဝ်ႈလိူၼ် သႅပ်ႊထႅမ်ႊပိူဝ်ႊ 2024 ၼၼ်ႉ ဝၢၼ်ႈပဵင်းၶမ်း (မီးလင်ႁိူၼ်းၵူၼ်း 80) ဢၼ်ယူႇၼႂ်းဢိူင်ႇမိူင်း ယွၼ်း ၸွမ်းသၢႆမႄႈၼမ်ႉၵူၵ်း၊ ႁၢင်ႇယၢၼ်လႅၼ်လိၼ်ထႆး 3 ၵီႊလူဝ်ႊမႄႊတိူဝ်ႊ လႆႈၺႃးၽေး ၼမ်ႉထူမ်ႈ လုသုမ်းၼမ် ၸၢင်ႈပဵၼ်ယွၼ်ႉၵၢၼ်ၶုတ်းၶမ်းဢွင်ႈတီႈမႂ်ႇတွၼ်ႈတၢင်းၼိူဝ် ၼၼ်ႉယဝ်ႉ။ တီႈလႅၼ်လိၼ် တၢင်းၾင်ႇထႆး တီႈတႃႈတွၼ်းလႄႈတၢင်ႇဝၢၼ်ႈၸွမ်းသၢႆၼမ်ႉၵူၵ်း ၼႂ်းၸႄႈတွၼ်ႈၵဵင်းမႆႇတၢင်းႁွင်ႇၼၼ်ႉ ၵေႃႈၺႃးဢူၼ်ၶူၺ်ၶီႈလိၼ် မႃးလုပ်ႈတဵင်သႂ်ႇႁၢဝ်ႉႁၢဝ်ႉႁႅင်းႁႅင်းယူႇယဝ်ႉ။ ၼမ်ႉၵူၵ်းယိုင်ႈၼွင်းၶဝ်ႈထူမ်ႈဝၢၼ်ႈပဵင်းၶမ်း လိူၼ်ဢွၵ်ႊထူဝ်ႊပိူဝ်ႊ 2024 ပိူင်ပဵၼ်ယူင်ႈသၢင်ႈ သၽႃဝ မိူင်းယွၼ်းၼႆႉ ၵိုင်ႉၵၢင်ႉ လႅၵ်ႈလၢႆႈၼႂ်းၶၢဝ်းတၢင်း 20 ပီပၢႆ ယွၼ်ႉသိုၵ်းဝ UWSA တဵၵ်းၸႂ်ႉၶၢႆႉၵူၼ်းၶိူဝ်းဝ 29,000 ပၢႆဢၼ်လုၵ်ႉတၢင်းမိူင်းတႆးၸဵင်ႇႁွင်ႇဝၼ်းဢွၵ်ႇ မႃးယူႇၽွင်းပီ 1999-2001 ၼၼ်ႉသေ ၽုၵ်ႇတူၼ်ႈယၢင်တင် ပဵၼ်ပိုၼ်ႉတီႈၵႂၢင်ႈၶႂၢင် ၼႂ်းႁူၺ်ႈလႄႈၸွမ်းသၢႆၼမ်ႉၵူၵ်းၼၼ်ႉယဝ်ႉ။ ၵၢၼ်ၶုတ်းမိူင်ႁေႈ ဢၼ်တုမ်ႉတိူဝ်ႉမႄႈၼမ်ႉႁူၵ်ႈ တၢမ်ၽိုၼ်ႁၢႆးငၢၼ်းႁူဝ်ယွႆႈ ဢၼ်ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဢွၵ်ႇလွင်ႈၶုတ်းႁေႈ မႅင်ႊၵႃႊၼိတ်ႊ ဢၼ်ၶွမ်ႊပၼီႊ 9 ဢၼ်ၶဝ်ၶုတ်းၸွမ်းၼိူဝ်လွႆ ပႃႈၼိူဝ်မိူင်းၵူဝ်း၊ ႁၢင်ႇၵႆဝဵင်းတႃႈၶီႈလဵၵ်း 10 ၵီႊလူဝ်ႊမႄႊ တိူဝ်ႊ၊ ႁဵတ်းႁႂ်ႈသၢၼ် မႅင်ႊၵႃႊၼိတ်ႊ ဢၼ်ပဵၼ်ၽေးႁၢႆႉ လႆလူင်းၼႂ်းမႄႈၼမ်ႉႁူၵ်ႈ။ ယွၼ်ႉ ၵူၼ်းမိူင်းၼႂ်း ဝဵင်းမႄႈသၢႆ လႆႈၸႂ်ႉတိုဝ်းၼမ်ႉၼႆႉလႄႈ ၸဝ်ႈၼႃႈတီႈထႆးၶဝ် လႆႈဢဝ်ၶိူင်ႈထွင်ထတ်းၸႅတ်ႈ ၼမ်ႉတေႉ တေႉ ဝႃႈဝႃႈသေၸႂ်ႉ။ လွင်ႈၶုတ်းမိူင်ႁေႈ ၸွမ်းသၢႆမႄႈၼမ်ႉလဵၼ်း တင်ႈတႄႇၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဢွၵ်ႇၽိုၼ်ႁၢႆးငၢၼ်းၼႂ်းလိူၼ်ဢေႃးၵၢတ်ႉ 2022 လွင်ႈၶုတ်း ၶမ်း ၼိူဝ်ႁူၺ်ႈလွႆ ၸွမ်းသၢႆမႄႈၼမ်ႉလဵၼ်းသိုပ်ႇၶႂၢၵ်ႈၶုတ်း။ မိူၼ်ဢၼ်ယၢမ်ႈဢွၵ်ႇ ၼႄမႃးဢွၼ်တၢင်း၊ ၶွမ်ႊပၼီႊၵမ်ႈၼမ် တိုၼ်းဢမ်ႇမီးဝႂ်ၶႂၢင်ႉၶုတ်းၶမ်းသင်။ ၼမ်ႉၵွင်ႉဢၼ်လႆမႃးတီႈထၢင်ၶုတ်းမိူင်ႁႄႈၼၼ်ႉ မႃးယႃႉလုႁဵတ်းႁႂ်ႈတူင်ႇဝူင်းၵူၼ်း မူႇဝၢၼ်ႈဢၼ် ယူႇ ၸွမ်းသၢႆၼမ်ႉလဵၼ်း လႆႈၺႃးၶူၺ်ၶီႈလိၼ် လေႃႇထူမ်ႈသႂ်ႇဝၢၼ်ႈၵူၼ်း၊ ႁဵတ်းႁႂ်ႈၼမ်ႉၸႂ်ႉတိုဝ်းတႃႇ ၼႃႈႁေႃ တေႃႁိူၼ်းလႄႈ ၼမ်ႉဢၼ်ၸႂ်ႉတိုဝ်းၼႂ်းၵၢၼ်ၽုၵ်ႇသွမ်ႈ ၸိူဝ်းၼၼ်ႉဢမ်ႇၸၢင်ႈဢဝ် ၸႂ်ႉတိုဝ်းၽုၵ်ႇသွမ်ႈ သင်ယဝ်ႉ။ ၼမ်ႉလဵၼ်းၼႆႉလႆၶဝ်ႈၼႂ်းမႄႈၼမ်ႉၶွင် ယူႇတၢင်းၼိူဝ်သၢမ်ၸဵင်ႇၶမ်း မွၵ်ႈ 40 ၵီႊလူဝ်ႊမႄႊတိူဝ်ႊ လႄႈ ပဵၼ် တီႈမႄႈၼမ်ႉႁူၵ်ႈလႄႈၼမ်ႉၶွင်မႃးၶွႆႈၺႃးၵၼ်သေ ဢၼ်ပဵၼ်လႅၼ်လိၼ်သၢမ်မိူင်း မၢၼ်ႈ (တႆး)၊ ထႆး လႄႈ လၢဝ်း။ ၼမ်ႉလႄႈၶူၺ်ၶီႈလိၼ်ၶုတ်းဢၼ်လႆၶဝ်ႈထူမ် ၼႂ်းဝၢၼ်ႈၼႃးႁႆးလူင် ဢိူင်ႇမိူင်းလဵၼ်း ၸႄႈတွၼ်ႈတႃႈၶီႈလဵၵ်း ၵပ်းသိုပ်ႇတွင်ႈထၢမ် ၸၢႆးႁေႃသႅင် 66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် 1 825 425 4099 Signal (မၢၼ်ႈ) Download PDF files: Shan Burmese English Thai

['လိၵ်ႈၽိုၼ်ၶၢဝ်ႇ']

2024-10-09T12:03:03

https://shan.shanhumanrights.org/sac-airstrikes-inflict-high-civilian-casualties-in-resistance-controlled-areas-of-northern-shan-state/

သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇၼႂ်းပိုၼ်ႉတီႈၸုမ်းလုၵ်ႉၽိုၼ်ႉၵုမ်းၵမ် ႁဵတ်းႁႂ်ႈၵူၼ်းမိူင်းလုတၢႆ၊ မၢတ်ႇၸဵပ်း လုသုမ်းၼမ် ၼႂ်းၸိုင်ႈတႆးပွတ်းႁွင်ႇ

ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 9/10/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇၼႂ်းပိုၼ်ႉတီႈၸုမ်းလုၵ်ႉၽိုၼ်ႉၵုမ်းၵမ် ႁဵတ်းႁႂ်ႈၵူၼ်းမိူင်းလုတၢႆ၊ မၢတ်ႇၸဵပ်း လုသုမ်းၼမ် ၼႂ်းၸိုင်ႈတႆးပွတ်းႁွင်ႇ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းၼႂ်းၵႄႈလိူၼ် ဢေႃႊၵၢတ်ႊ 26 လႄႈ ဢွၵ်ႊထူဝ်ႊပိူဝ်ႊ 6/2024 ၼႂ်းၸႄႈဝဵင်းသီႇပေႃႉ၊ ၵျွၵ်းမႄး၊ ၼွင်ၶဵဝ်၊ၼမ်ႉၶမ်း၊လႃႈသဵဝ်ႈ၊ မိူင်းယႆလႄႈၼမ်ႉတူႈ ၸိုင်ႈတႆးပွတ်းႁွင်ႇ ၺႃးၵူၼ်းမိူင်း တၢႆ 55 ၵေႃႉ၊ မၢတ်ႇၸဵပ်း 139 ၵေႃႉ၊ ႁိူၼ်း /တိုၵ်းလုၵွႆ 450 လင်ပၢႆ ပႃးၸဵမ်ႁူင်းသဝ်း၊ ႁူင်းႁဵၼ်း၊ ၸၼ်ႉၸွမ်၊ဝတ်ႉ /ၵျွင်း လႄႈႁူင်းယႃလင်ၼိုင်ႈ။ ပဵၵ်ႉသမ်ႉယိူင်း ၸူး ပိုၼ်ႉတီႈဢၼ်ပဵၼ် ပၢင်တိုၵ်း သိုၵ်း သိူဝ် မိူၼ်ၸႄႈ ဝဵင်းသီႇပေႃႉလႄႈ ၼွင် ၶဵဝ်ယူႇၵေႃႈယဝ်ႉ ဢၼ်ၵူၼ်းမိူင်းလုတၢႆမၢတ်ႇၸဵပ်း ႁိူၼ်းယေးလုၵွႆၼမ် ပဵၼ်ယွၼ်ႉသိုၵ်းမၢၼ်ႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇ ၼႂ်းပိုၼ်ႉတီႈဢၼ်ၸုမ်းလုၵ်ႉၽိုၼ်ႉၶဝ်ၵုမ်းၵမ်ဝႆႉသေ ဢမ်ႇမီးပၢင်တိုၵ်းသင်ၼၼ်ႉယဝ်ႉ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလႄႈ ဢဝ်ၵွင်ႈလူင်ယိုဝ်းၼႂ်းၸႄႈဝဵင်းသီႇပေႃႉ၊ ၵျွၵ်းမႄးလႄႈ ၼမ်ႉတူႈ ၽွင်းၼႂ်းႁူၵ်းဝူင်ႈပူၼ်ႉမႃးၼၼ်ႉ သိုၵ်းမၢၼ်ႈသိုပ်ႇဢဝ်ၶိူင်ႈမိၼ်လႄႈၵွင်ႈလူင်တိုၵ်းၼႂ်းဝဵင်းသီႇပေႃႉ တေႃႇၸုမ်းတဢၢင်း TNLA လႄႈ ၸုမ်း PDF ဢၼ်ႁႃတၢင်းႁုပ်ႈယိုတ်းတပ်ႉမၢၼ်ႈၼၼ်ႉယူႇ။ ၼႂ်းၵႄႈ ဢေႃးၵၢတ်ႊ 27 လႄႈ ဢွၵ်ႊထူဝ်ႊပိူဝ်ႊ 6 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼမ်ႉၼၵ်း 500 ပွင်ႊလႄႈတပ်ႉ မၢၼ်ႈၶလယ 23 ၵေႃႈဢဝ်မၢၵ်ႇလူင်ယိုဝ်းႁဵတ်းႁႂ်ႈၵူၼ်းမိူင်းတၢႆ 18 ၵေႃႉ မၢတ်ႇၸဵပ်း 33 ၵေႃႉ ႁိူၼ်းယေး/ တိုၵ်း လုၵွႆ 120 ပၢႆ ပႃးၸဵမ်ႁူင်းႁဵၼ်း 3 လင်၊ ဝတ်ႉ/ၵျွင်း 3 လင်၊ ႁူင်းယႃ 1 လင်လႄႈႁူင်းသဝ်း 1 လင် ၼႂ်း ဝဵင်းသီႇပေႃႉလႄႈဝၢၼ်ႈႁိမ်းႁွမ်း။ ၶိူင်ႈမိၼ်တိုၵ်း 3 လမ်းယိူင်းၸူးဝၢၼ်ႈၵူၼ်းဢၼ်ယူႇႁိမ်းတေႃႈၼမ်ႉမၼ်း/ၵႅတ်ႊ ၶႄႇ မၢၵ်ႇလူင် 5 လုၵ်ႈမႃး တူၵ်းႁိမ်းတေႃႈၼမ်ႉမၼ်းလႄႈၵျႅတ်ႊၶႄႇ၊ လုၵ်ႈၼိုင်ႈတႅၵ်ႇၸမ်ႁိမ်းဢွင်ႈတီႈ ၵုမ်းၵမ်တေႃႈၼမ်ႉမၼ်း 100 မႄႊတိူဝ်ႊ ဢၼ်မီးၼႂ်းဝၢၼ်ႈၵျွင်းၸု။ မိူဝ်ႈဝၼ်းထိ 26/8/2024 လႄႈ 2/9/2024 ၼၼ်ႉၵေႃႈ သိုၵ်းမၢၼ်ႈဢဝ်ၶိူင်ႈမိၼ်တိုၵ်းလႄႈၵွင်ႈလူင်ယိုဝ်းသႂ်ႇ တီႈဝၢၼ်ႈၼႃးမၢၵ်ႇၶေႃ ဢၼ်ယူႇတၢင်းၸၢၼ်းဝဵင်းသီႇပေႃႉ ႁၢင်ႇၵႆ 30 ၵီႊလူဝ်ႊမႄႊတိူဝ်ႊ ဢၼ်ၸုမ်းသိုၵ်း ၵဝ်ႈၵၢင်ႉၶဝ်ႈၵုမ်းၵမ် ၼႂ်းဝူင်ႈသွင်ၶွင်လိူၼ်ဢေႃးၵၢတ်ႊ ဝၢႆးသိုၵ်းမၢၼ်ႈထွႆဢွၵ်ႇပၼ်။ ပၢင်တိုၵ်းၼၼ်ႉ ၵူၼ်းမိူင်းတၢႆ 3 ၵေႃႉ၊မၢတ်ႇၸဵပ်း 2 ၵေႉလႄႈႁိူၼ်းယေးလုၵွႆ 3 လင်။ မိူဝ်ႈဝၼ်းထိ 27 လႄႈ 29 လိူၼ်ဢေႃးၵၢတ်ႊ ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ ယၢမ်းၵၢင်ၶိုၼ်း တီႈဝဵင်းၵျွၵ်းမႄး ဢၼ်သိုၵ်းတဢၢင်း လႄႈ ၸုမ်း PDF ၶဝ်ၶဝ်ႈယိုတ်းၵုမ်းၵမ် တင်ႈတႄႇဝၼ်းထိ 6 လိူၼ် ဢေႃးၵၢတ်ႊမႃး။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ 500 ပွင်ႊ လုၵ်ႈၼိုင်ႈသေ ႁဵတ်းႁႂ်ႈၵူၼ်းမိူင်းလုတၢႆ 1 ၵေႃႉ၊ မၢတ်ႇၸဵပ်း 2 ၵေႃႉ လႄႈ တိုၵ်းလုၵွႆ 7 လင် ပႃးၸဵမ်ႁူင်းႁဵၼ်းၸၼ်ႉသုင် မၢႆ 2။ ဝၼ်းထိ 4/10/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼိူဝ်မၢၼ်ႈလီႈလႄႈပၢင်ႇလူင် ဢၼ်သိုၵ်း တဢၢင်း/ပလွင်ႈၵုမ်းၵမ်ၼႂ်းၸႄႈဝဵင်းၼမ်ႉတူႈ တီႈဢၼ်ဢမ်ႇမီးပၢင်တိုၵ်းသိုၵ်းသိူဝ်သင်တင်ႈတႄႇ ပီၵၢႆပူၼ်ႉမႃး။ မၢၵ်ႇဢၼ်သိုၵ်းမၢၼ်ႈပွႆႇလူင်းၼၼ်ႉတိူဝ်ႉၺႃးႁိူၼ်းၵူၼ်းဝၢၼ်ႈ 3 လင်ၼႂ်းမၢၼ်ႈလီႈ လုၵွႆ။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းလႄႈ ၵွင်ႈလူင်ယိုဝ်းၼႂ်းၸႄႈဝဵင်းၼွင်ၶဵဝ် ၼႂ်းၵႄႈဝၼ်းထိ 28 လိူၼ်ဢေႃးၵၢတ်ႊလႄႈဝၼ်းထိ 14 လိူၼ်သႅပ်ႊထႅမ်ႊပိူဝ်ႊ ၼၼ်ႉသိုၵ်းမၢၼ်ႈဢဝ်ၶိူင်ႈ မိၼ်တိုၵ်းပွႆႇမၢၵ်ႇ ႁႃႈပွၵ်ႈၸွမ်းဝၢၼ်ႈဢၼ်မီးတၢင်းတၢင်းၸၢၼ်းၼွင်ၶဵဝ် တီႈဢၼ်သိုၵ်းတဢၢင်း လႄႈ ၸုမ်း PDF ၶဝ်ပိုတ်ႇၼႃႈသိုၵ်းတေႃႇတပ်ႉသိုၵ်းမၢၼ်ႈဢၼ်မီးတီႈတွင်ၶမ်း တင်ႈတႄႇၵၢင်လိူၼ်ဢေႃးၵၢတ်ႊ။ လွင်ႈသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼၼ်ႉ တိူဝ်ႉၺႃးၵူၼ်းမိူင်းတၢႆ 4 ၵေႃႉ၊ မၢတ်ႇၸဵပ်း 14 ပႃးၸဵမ် သင်ၶႃႇ 8 တူၼ်/ပႃး ၽွင်းပၢင်တိုၵ်းတီႈဝတ်ႉ/ၵျွင်းဢိၼ်းၽူဝ်ႇ။ သိုၵ်းမၢၼ်ႈယင်းဢဝ်ၶိူင်ႈမိၼ်လႄႈၵွင်ႈလူင်တိုၵ်းၼႂ်းဝဵင်းၼွင်ၶဵဝ်လႄႈဝၢၼ်ႈႁိမ်းႁွမ်းၼွၵ်ႈဝဵင်းၸိူဝ်းဢၼ် ၸုမ်းလုၵ်ႉၽိုၼ်ႉၶဝ်ၵုမ်းၵမ်ဝႆႉ။ မိူဝ်ႈဝၼ်းထိ 14/9/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ ၼမ်ႉၼၵ်း 500 ပွင်ႊ တီႈဝၢၼ်ႈသပေႇယႄႇ လႄႈပွၵ်ႉၸၢၼ်း ဝဵင်းၼွင်ၶဵဝ်သေ ႁဵတ်းႁႂ်ႈၵူၼ်းၵူၼ်းမိူင်း မၢတ်ႇၸဵပ်း 1 ၵေႃႉ၊ ႁိူၼ်းယေးလုၵွႆ 13 လင် တင်းဝတ်ႉ/ၵျွင်း 1 လင်။ ၼႂ်းဝၼ်းတွၼ်ႈၸဝ်ႉဝၼ်းထိ 18 လႄႈ 19/9/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ 12 လုၵ်ႈ တီႈပွၵ်ႉၵၢတ်ႇလႄႈပွၵ်ႉပူႇတႃႇ ဝဵင်းၼွင် ၶဵဝ် ႁဵတ်းႁႂ်ႈႁိူၼ်းယေးလုၵွႆ 12 လင်။ ဝၼ်းထိ 21/9/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ 5 လုၵ်ႈတီႈ ၵၢတ်ႇလူင်ဝဵင်းၼွင်ၶဵဝ်ယဝ်ႉႁဵတ်းႁႂ်ႈႁိူၼ်းၵူၼ်းမိူင်းလုၵွႆ 5 လင် ၵူၼ်းထဝ်ႈၸၢႆးဢႃယု 50 ၵေႃႉၼိုင်ႈ မၢတ်ႇ ၸဵပ်းပႃး။ လွင်ႈသိုၵ်းမၢၼ်ႈတိုၵ်းတေႃးၼႂ်းပိုၼ်ႉတီႈဢၼ်ၸုမ်းလုၵ်ႉၽိုၼ်ႉၶဝ်ၵုမ်းၵမ် ၼႂ်းၸႄႈဝဵင်း ၼွင်ၶဵဝ်ၼႆႉ ပႃး ၸဵမ် လွင်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝၢၼ်ႈ ဢိၼ်းဝၢႆႇ ဝၼ်းထိ 29/8/2024 ဢၼ်ႁဵတ်းႁႂ်ႈတုမ်ႉတိူဝ်ႉ ပႃးႁူင်းၸၢၵ်ႈၵိူဝ်ဝၢၼ်ႈမၢႆ 2 ၶွင် သိၼ်ႊသူၺ်ႇလီႇ ဢၼ်ၶွမ်ႊပၼီႊ ငူၺ်ႇပလႄး ဢၼ်ၵဵဝ်ႇၶွင်ႈၸွမ်းသိုၵ်း မၢၼ်ႈၼၼ်ႉ လုၵွႆ။ လိူဝ်ၼၼ်ႉသိုၵ်းမၢၼ်ႈတီႈမၢၼ်ႈၽုၺ်း ဢဝ်ၵွင်ႈလူင်ယိုဝ်းသႂ်ႇတီႈဝၢၼ်ႈၵုင်းၵျွင်း ဝၼ်းထိ 17/9/2024 ႁဵတ်းႁႂ်ႈၵူၼ်းဝၢၼ်ႈတၢႆ 3 ၵေႃႉ ပႃးတင်းလုၵ်ႈဢွၼ်ႇဢႃယု 3 ၶူပ်ႇၵေႃႉၼိုင်ႈသေ ဝၼ်း ထိ 22/9/2024 သမ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇတီႈဝၢၼ်ႈ သပၢၼ်းၶၢႆႇ ႁိူၼ်းယေးလုၵွႆ 5 လင်။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝဵင်းၼမ်ႉၶမ်း မိူဝ်ႈဝၼ်းထိ 6/9/2024 ယၢမ်းၵၢင်ၼႂ် 1:30 ၼႃးထီး ၽွင်းၵူၼ်းမိူင်းၼွၼ်းလပ်းလီၵၼ်ယူႇၼၼ်ႉ သိုၵ်းမၢၼ်ႈ ဢဝ်ၶိူင်ႈမိၼ်ၵႂႃႇပွႆႇမၢၵ်ႇ ၼမ်ႉၼၵ်း 500 ပွင်ႊတီႈပွၵ်ႉႁူဝ်ၵၢတ်ႇ ဝဵင်းၼမ်ႉၶမ်း ဢၼ်သိုၵ်း တဢၢင်း TNLA ၵုမ်းၵမ် တင်ႈတႄႇဝၼ်းထိ 19/12/2023။ မိူဝ်ႈၶၢဝ်းယၢမ်း 1:33 ၼႃးထီး ၼၼ်ႉသိုၵ်းမၢၼ်ႈ ၵႂႃႇပွႆႇမၢၵ်ႇလူင် ၼမ်ႉၼၵ်း 500 ပွင်ႊထႅင်ႈလုၵ်ႈၼိုင်ႈတီႈပွၵ်ႉၼိူဝ် ႁိမ်းၵၢတ်ႇလူင်ဝဵင်းၼမ်ႉၶမ်း။ မၢၵ်ႇလူင် လုၵ်ႈၼၼ်ႉ ႁဵတ်းႁႂ်ႈႁိူၼ်းၵူၼ်းမိူင်းလုၵွႆ 70 လင်ပႃးၸဵမ်တိုၵ်းၼႂ်းဝတ်ႉ/ၵျွင်း၊ ၵူၼ်းမိူင်းလုတၢႆ 13 ၵေႃႉ၊ မၢတ်ႇၸဵပ်း 13 ၵေႃႉ။ ၵူၼ်းၸိူဝ်းဢၼ်တၢႆၼၼ်ႉ ပႃးတင်းလုၵ်ႈဢွၼ်ႇဢႃယု 7 ၶူပ်ႇၵေႃႉၼိုင်ႈလႄႈဢႃယု 12 ၶူပ်ႇ ၵေႃႉ ၼိုင်ႈ တင်းၼၢင်းယိင်း 5 ၵေႃႉ (ၼႂ်းၼၢင်းယိင်းၼၼ်ႉပႃးတင်းမႄႈပႃးတွင်ႉၵေႃႉၼိုင်ႈ)။ မၢင်ၸိူဝ်း တၢႆထင် တီႈၵမ်းလဵဝ်၊ မၢင်ၸိူဝ်းသမ်ႉၵႂႃႇတၢႆတီႈႁူင်းယႃၼမ်ႉၶမ်း။ ၶၢပ်ႈတူဝ်တၢႆၶဝ်ဢဝ်ၽဝ် တီႈပႃႇၸႃႉ ႁူင်းယႃ ၼမ်ႉၶမ်း မိူဝ်ႈဝၼ်းထိ 7/9/2024။ လွင်ႈလုၵွႆယွၼ်ႉမၢၵ်ႇၼမ်ႉၼၵ်း 500 ပွင်ႊဢၼ်သိုၵ်းမၢၼ်ႈမႃးပွႆႇတီႈဝဵင်းၼမ်ႉၶမ်း ဝၢႆးသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇသႂ်ႇတီႈပွၵ်ႉၼိူဝ်လႄႈပွၵ်ႉၵၢတ်ႇ ၼႂ်းဝဵင်းၼမ်ႉၶမ်းယဝ်ႉ ၵူၼ်းမိူင်း ၼမ်ႉၶမ်းဢမ်ႇႁတ်းၼွၼ်းႁိူၼ်းၽႂ်မၼ်းပေႃးၵၢင်ၶမ်ႈ။ မၢင်ၸိူဝ်းၵႂႃႇၼွၼ်းၸွမ်းဝတ်ႉ/ၵျွင်း၊ မၢင်ၸိူဝ်း သမ်ႉ ၵႂႃႇၼွၼ်းၸွမ်းၾင်ႇၼမ်ႉမၢဝ်း။ သိုၵ်းမၢၼ်ႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းၸႄႈဝဵင်းလႃႈသဵဝ်ႈ ၼႂ်းၵႄႈဝၼ်းထိ 8/9/2024 လႄႈဝၼ်းထိ 6/10/202 သိုၵ်းမၢၼ်ႈဢဝ်ၶိူင်ႈ မိၼ်တိုၵ်း မႃးပွႆႇမၢၵ်ႇလၢႆလၢႆပွၵ်ႈ ဢွင်ႈတီႈၵူၼ်းမိူင်းယူႇသဝ်းတီႈ ဝဵင်းလႃႈသဵဝ်ႈ ဢၼ်သိုၵ်းၵဝ်ႈၵၢင်ႉ MNDAA ၵုမ်းၵမ်ဝႆႉတင်ႈ တႄႇဝၼ်းထိ 3/8/2024။ လွင်ႈသိုၵ်းမၢၼ်ႈယင်းဢဝ်ၶိူင်ႈမိၼ်တိုၵ်းပွႆႇမၢၵ်ႇလႄႈဢဝ်ၵွင်ႈလူင်ယိုဝ်းၸွမ်းဝၢၼ်ႈ ဢၼ် သိုၵ်း ၵဝ်ႈၵၢင်ႉ ၵုမ်းၵမ်တၢင်းၼွၵ်ႈဝဵင်းၸိူဝ်းၼၼ်ႉသေႁဵတ်းႁႂ်ႈၵူၼ်းမိူင်းလုတၢႆ 10 ၵေႃႉ၊ မၢတ်ႇၸဵပ်း 56 ၵေႃႉ၊ တိူဝ်ႉၺႃးတိုၵ်း/ႁိူၼ်းယေး 180 ပၢႆပႃးၸဵမ်ႁူင်းသဝ်း 7 လင်၊ ၸၼ်ႉၸွမ် 2 လင် လႄႈ ႁူင်းႁဵၼ်းပၢႆး ၸၢၵ်ႈၸၼ်ႉသုင် လႃႈသဵဝ်ႈ 1 လင်။ မိူဝ်ႈဝၼ်းထိ 8/9/2024 ၶၢဝ်းယၢမ်းမွၵ်ႈ 4 မူင်းၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇၼမ်ႉၼၵ်း 500 ပွင်ႊ တီႈပွၵ်ႉ 12 ဝဵင်းလႃႈသဵဝ်ႈ။ လွင်ႈသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼၼ်ႉ ႁဵတ်းႁႂ်ႈတိုၵ်း 20 လင်လုၵွႆ၊ ပႃးၸဵမ်ႁူင်းသဝ်း 1 လင်၊ လူတ်ႉၵႃးၵွႆပႃး 10 လမ်း။ ၵူၼ်းမိူင်းပွၵ်ႉ 12 ၵေႃႉၼိုင်ႈလၢတ်ႈဝႃႈ ႁိူဝ်းမိၼ်တိုၵ်းဢၼ်မႃးပွႆႇမၢၵ်ႇၼၼ်ႉ မၼ်းႁႅင်းၼႃႇႁိူၼ်းဢၼ် ယူႇႁိမ်းၸမ်မွၵ်ႈ 100 မႄႊတိူဝ်ႊၼႆႉသမ်ႉပေႃးသၼ်ႇၶွၼ်းယွၼ်ႈၸွမ်းသေ ႁဵတ်းႁႂ်ႈၵူၼ်းမိူင်းတူၵ်းၸႂ် ၵူဝ် မိူၼ်တီႈၼမ်ႉၶမ်းဢၼ်မီးၵူၼ်းတၢႆၼမ် မိူဝ်ႈပူၼ်ႉမႃးသွင်ဝၼ်းၼၼ်ႉ ၼႆယဝ်ႉ။ မိူဝ်ႈဝၼ်းထိ 9/9/2024 ၶၢဝ်းယၢမ်း 10:30 ၼႃးထီး သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇသွင်လုၵ်ႈ တီႈပွၵ်ႉ 1 ဝဵင်းလႃႈသဵဝ်ႈ- လုၵ်ႈၼိုင်ႈပွႆႇတီႈလုမ်းဢုပ်ႉပိူင်ႇၵူႈလွင်ႈလွင်ႈ (ၸုမ်းသိုၵ်းၵဝ်ႈၵၢင်ႉၵုမ်းၵမ်ဝႆႉတေႃႈလဵဝ်) လႄႈထႅင်ႈလုၵ်ႈၼိုင်ႈသမ်ႉ တီႈၼိူဝ်သဵၼ်ႈတၢင်းပျူႇႁႃႇ ႁိမ်းငဝ်ႈငုၼ်းတိူင်းသိုၵ်းၵဝ်ႇမၢၼ်ႈလႃႈသဵဝ်ႈ။ မၢၵ်ႇၼၼ်ႉ ႁဵတ်းႁႂ်ႈႁိူၼ်းၵူၼ်းမိူင်းႁႃႈလင်လုၵွႆ ပႃးၸဵမ်လုမ်းဢုပ်ႉပိူင်ႇ၊ ၽူႈမီးပုၼ်ႈၽွၼ်းၽၢႆႇဢုပ်ႉပိူင်ႇ ၵေႃႉၼိုင်ႈတၢႆ ၵူၼ်းမိူင်းမၢတ်ႇၸဵပ်း 12 ၵေႃႉ။ လူတ်ႉၵႃးထႅင်ႈသွင်လမ်းၵေႃႈလုၵွႆ။ ဝၼ်းထိ 21/9/2024 ဝၢႆးသိုၵ်းၵဝ်ႈၵၢင်ႉပိုၼ်ၽၢဝ်ႇတေဢမ်ႇႁူမ်ႈၵၢၼ်သိုၵ်း ၵၢၼ်မိူင်းၸွမ်းၸုမ်းလူင်ပွင် ၸိုင်ႈၽွမ်ႉႁူမ်ႈ NUG လႄႈတေဢမ်ႇၶႂၢၵ်ႈၼႃႈလိၼ်သိုၵ်း သၢမ်ဝၼ်းယဝ်ႉ သိုၵ်းမၢၼ်ႈဢဝ်ၶိူင်ႈမိၼ်တိုၵ်း ပွႆႇမၢၵ်ႇတီႈပွၵ်ႉ 2 လႄႈပွၵ်ႉ 12 ဝဵင်းလႃႈသဵဝ်ႈ ႁဵတ်းႁႂ်ႈႁိူၼ်းၵူၼ်းမိူင်း 8 လင်လႄႈႁူင်းသဝ်း 1 လင်လုၵွႆ။ မိူဝ်ႈတွၼ်ႈၸဝ်ႉဝၼ်းထိ 24/9/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼမ်ႉၼၵ်း 500 ပွင်ႊ 4 လုၵ်ႈ တီႈပွၵ်ႉ 2 ဝဵင်းလႃႈသဵဝ်ႈ၊ တိူဝ်ႉၺႃးၵူၼ်းမိူင်းလုတၢႆ 2 ၵေႃႉ၊ မၢတ်ႇၸဵပ်း 15 ၵေႃႉ၊ ႁိူၼ်းယေးလုၵွႆ 10 လင်၊ ႁူင်းသဝ်း 2 လင်လႄႈ လၢၼ်ႉၶဝ်ႈၽၵ်း/ဢႃးႁၢၼ် 1 ဢၼ်။ ယၢမ်းၼႂ်ၸဝ်ႉ ဝၼ်းထိ 25/9/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်း MiG-29 လႄႈ Yak-130 ပွႆႇမၢၵ်ႇတီႈပွၵ်ႉ 2 ဝဵင်းလႃႈသဵဝ်ႈ ႁဵတ်းႁႂ်ႈ ႁူင်းႁဵၼ်းပၢႆးၸၢၵ်ႈၸၼ်ႉသုင်၊ ဝတ်ႉ/ၵျွင်းထၢတ်ႈဢူးလႄႈ ႁိူၼ်း 10 လင် လုၵွႆ။ ဝၼ်းထိ 27/9/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter ပွႆႇမၢၵ်ႇၼမ်ႉၼၵ်း 500 ပွင်ႊလႄႈမၢၵ်ႇၼမ်ႉ ၼၵ်း 200 ပွင်ႊ တီႈပွၵ်ႉ 2 လႄႈပွၵ်ႉ 3 ဝဵင်းလႃႈသဵဝ်ႈ လိူဝ်ၼၼ်ႉဢဝ်ၵွင်ႈၸၢၵ်ႈယိုဝ်းထႅင်ႈလႄႈ ႁဵတ်းႁႂ်ႈ ၵၢတ်ႇလူင်၊ ႁူင်းသဝ်း Green Park Hotel လႄႈႁိူၼ်းယေး 20 လင်လုၵွႆ၊ ၵူၼ်းမိူင်းတၢႆၸွမ်း 2 ၵေႃႉ၊ မၢတ်ႇၸဵပ်း 6 ၵေႃႉ။ ဝၼ်းထိ 28/9/2024 ၶၢဝ်းယၢမ်း 8.37 ၵၢင်ၶမ်ႈသိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighters ပွႆႇမၢၵ်ႇတီႈပွၵ်ႉ 8 ဝဵင်းလႃႈသဵဝ်ႈ ႁဵတ်းႁႂ်ႈသိုင်ႇမႄးလူတ်ႉ/ၵႃးဢၼ်ၼိုင်ႈၺႃးၾႆးမႆႈသေ ႁိူၼ်းယေးလုၵွႆပႃး 10 လင်။ ဝၢႆး ၼၼ်ႉ ၶၢဝ်းယၢမ်း 9 မူင်းၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter ပွႆႇမၢၵ်ႇတီႈဝၢၼ်ႈမႄႈႁၢၼ်ႇ ဢၼ်ယူႇတၢင်းၼွၵ်ႈဝဵင်း သေ ႁဵတ်းႁႂ်ႈႁိူၼ်း ၵူၼ်းဝၢၼ်ႈလုၵွႆ 5 လင်။ မိူဝ်ႈဝၼ်းထိ 30/9/2024 ၶၢဝ်းယၢမ်း ၵၢင်ၼႂ်ၸဝ်ႉ 12.37 သိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇၼမ်ႉ ၼၵ်း 500 ပွင်ႊတီႈပွၵ်ႉ 11 ဝဵင်းလႃႈသဵဝ်ႈသေ တိူဝ်ႉၺႃးႁိူၼ်းယေး 5 လင်လုၵွႆ ၼၢင်းယိင်းမၢတ်ႇၸဵပ်း 2 ၵေႃႉ။ မိူဝ်ႈဝၼ်းထိ 30/9/2024 ၶၢဝ်းယၢမ်း 9.58 ၵၢင်ၶမ်ႈ သိုၵ်မၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 500 ပွင်ႊ တီႈမၢၼ်ႈၼႃး ပွၵ်ႉ 12 ဝဵင်းလႃႈသဵဝ်ႈ၊ တိူဝ်ႉၺႃးႁိူၼ်းယေးၵူၼ်းမိူင်း 33 လင်ၵွႆ၊ ၵူၼ်းမိူင်းမၢတ်ႇၸဵပ်း 9 ၵေႃႉ၊ မိူဝ်ႈၶၢဝ်းယၢမ်း 10.07 ၵၢင်ၶမ်ႈၼၼ်ႉ သိုၵ်မၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇထႅင်ႈ 3 ပွၵ်ႈ တီႈၵုင်းသႃႇ ပွၵ်ႉ 12 ဝဵင်းလႃႈသဵဝ်ႈ၊ တိူဝ်ႉၺႃးႁိူၼ်းယေးၵူၼ်းမိူင်းလုၵွႆ 5 လင်။ မိူဝ်ႈၵၢင်ၼႂ်ၸဝ်ႉဝၼ်းထိ 4/10/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇသွင်လုၵ်ႈၼႂ်းဝဵင်းလႃႈ သဵဝ်ႈ။ လုၵ်ႈၼိုင်ႈတူၵ်းတႅၵ်ႇသႂ်ႇဝတ်ႉ/ၵျွင်းၶႄႇ ဢၼ်မီးၼႂ်းပွၵ်ႉ 5 လႄႈထႅင်ႈလုၵ်ႈၼိုင်ႈသမ်ႉတူၵ်းတႅၵ်ႇ သႂ်ႇၺႃးလၢၼ်ႉၶဝ်ႈၽၵ်း/ဢႃးႁၢၼ် ဢၼ်မီးၼႂ်းပွၵ်ႉ 8။ ၵျွင်းၶႄႇဢၼ်ၺႃးမၢၵ်ႇၶိူင်ႈမိၼ်သိုၵ်းမၢၼ်ႈမႃးပွႆႇသေလႆႈလုၵွႆ ၵျွင်းၶႄႇ ဢၼ်ၺႃးမၢၵ်ႇၶိူင်ႈမိၼ်သိုၵ်းမၢၼ်ႈမႃးပွႆႇသေလႆႈလုၵွႆ ဝၼ်းထိ 5/10/2024 ၶၢဝ်းယၢမ်း 10 မူင်းၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter မႃးပွႆႇမၢၵ်ႇ 4 လုၵ်ႈ တီႈ လွႆလွမ်ႉ လႄႈ ဝၢၼ်ႈႁူဝ်ပိုၵ်ႉဢၼ်ယူႇၼႃႈတၢင်းၸၢၼ်းဝဵင်းလႃႈသဵဝ်ႈ၊ ႁဵတ်းႁႂ်ႈတိူဝ်ႉၺႃး ၸၼ်ႉၸွမ် ၶွမ်ႊပိဝ်ႊတိူဝ်ႊလႄႈ ၸၼ်ႉၸွမ်ပၢႆးၸၢၵ်ႈ။ ဝၼ်းထိ 6/10/2024 ၶၢဝ်းယၢမ်း 1.30 ၵၢင်ဝၼ်း သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter မႃးပွႆႇမၢၵ်ႇ 2 လုၵ်ႈ တီႈမၢၼ်ႈဢၢႆႇ ၼႂ်းပွၵ်ႉ 5 ဝဵင်းလႃႈသဵဝ်ႈ ႁဵတ်းႁႂ်ႈတိူဝ်ႉၺႃးႁိူၼ်းယေး ၵူၼ်းမိူင်းလုၵွႆ 7 လင် ၵူၼ်းမိူင်းမၢတ်ႇ ၸဵပ်း 1 ၵေႃႉ။ ၽွင်းၼင်ႇၼၼ် သိုၵ်းမၢၼ်ႈယင်းဢဝ်ၶိူင်ႈမိၼ်တိုၵ်းလႄႈၵွင်ႈလူင်ယိုဝ်းၸွမ်းဝၢၼ်ႈဢၼ်သိုၵ်းၵဝ်ႈၵၢင်ႉ ၶဝ်ၵုမ်းၵမ်ဝႆႉတၢင်းၼွၵ်ႈဝဵင်း။ မိူဝ်ႈၵၢင်ၼႂ်ၸဝ်ႉ 1 မူင်းဝၼ်းထိ 10/9/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ် တိုၵ်းမႃးပွႆႇမၢၵ်ႇတီႈဢွင်ႈၶုတ်း ထၢၼ်ႇႁိၼ်ၼႃးၼၼ်း ဢၼ်မီးတၢင်းၸဵင်ႇႁွင်ႇဝၼ်းဢွၵ်ႇဢိူင်ႇၼမ်ႉမ ၸႄႈဝဵင်းသီႇပေႃႉ။ မၢၵ်ႇၼၼ်ႉ ႁဵတ်းႁႂ်ႈတိုၵ်းသွင်လင် ၶွင်ၶွမ်ႊပၼီႊ မိၼ်းသူၺ်ႇလႂႃႇ ဢၼ်တႄႇၶုတ်း ထၢၼ်ႇႁိၼ်တင်ႈတႄႇ 2020 တၢင် ႁူင်း ၵၢၼ်ၾၢႆႇၵႅတ်ႇၶႄႇသိုၵ်းမၢၼ်ႈ Directorate of Defense Industries (DDI) ၶဝ်ၵွႆ။ မိူဝ်ႈပႆႇပဵၼ်ပၢင်တိုၵ်း 1027 ၼၼ်ႉ မိၼ်းသူၺ်ႇလႂႃႇ ၼႆႉၼိုင်ႈဝၼ်းတေႃႉထၢၼ်ႇႁိၼ်ဢွၵ်ႇၵႃး 30 လမ်း ၸွမ်းသဵၼ်ႈတၢင်း ၼမ်ႉပွင်ႈ-သီႇပေႃႉ တေႃႇထိုင် ႁူင်းၸၢၵ်ႈလိၼ်ယၢင် (ၽိလတ်ႉမျေႇ) လႄႈၵိူဝ်ဝၢၼ် (ဢၼ်ငူၺ်ႇယီႇပလႄး ပဵၼ်ၸဝ်ႈၶွင်) ၼႂ်းၸႄႈဝဵင်းၼွင်ၶဵဝ်။ ဝၢႆးပၢင်တိုၵ်း 1027 မႃး ၵၢၼ်တေႃႉသူင်ႇ ထၢၼ်ႇ ႁိၼ်ၶဝ်လူတ်းလူင်းထိုင် ၵႃး 10 လမ်းတေႃႇၼိုင်ႈဝၼ်းသေ ၽွင်းသိုၵ်းၵဝ်ႈၵၢင်ႉတႄႇပိုတ်ႇၼႃႈ သိုၵ်း တိုၵ်းသိုၵ်းမၢၼ်ႈႁိမ်းႁွမ်းၼမ်ႉပွင်ႈ ၼႂ်းလိူၼ်ၵျုၼ်ႊ ၼၼ်ႉမႃးတႄႉ ၵၢၼ်ၶုတ်းထၢၼ်ႇႁိၼ်ၶဝ် ၵိုတ်းပႅတ်ႈ တင်းပိုၵ်းယဝ်ႉ။ မိူဝ်ႈဝၼ်းထိ 4/7/2024 ၼၼ်ႉသိုၵ်းၵဝ်ႈၵၢင်ႉ MNDAA ၶဝ်ယိုတ်းလႆႈတပ်ႉမၢၼ်ႈ တီႈၼမ်ႉ ပွင်ႈ သေသိုပ်ႇၵုမ်းၵမ်ပိုၼ်ႉတီႈၶုတ်းထၢၼ်ႇႁိၼ်ထုင်ႉၼမ်ႉမ တင်းမူတ်းယဝ်ႉ။ ဝၼ်းထိ 10/9/2024 ၶၢဝ်းယၢမ်းၵၢင်ၼႂ်ၸဝ်ႉ 1:20 ၼႃးထီးသိုၵ်းမၢၼ်ႈဢဝ်ၶိူင်ႈမႃးပွႆႇမၢၵ်ႇသွင်လုၵ်ႈ တီႈၼမ်ႉပွင်ႈ ယူႇတၢင်းၸဵင်ႇၸၢၼ်းဝၼ်းတူၵ်းႁၢင်ႇၵႆလႃႈသဵဝ်ႈမွၵ်ႈ 20 ၵီႊလူဝ်ႊမႄႊတိူဝ်ႊ ပိုၼ်ႉတီႈဢၼ် သိုၵ်းၵဝ်ႈၵၢင်ႉၶဝ်ၵုမ်းၵမ် ၼိူဝ်သဵၼ်ႈတၢင်းလူင်မူႇၸေႈ-ဝဵင်းလိူဝ်ႇ။ ႁဵတ်းႁႂ်ႈႁိူၼ်းယေးလုၵွႆ 7 လင်။ ဝၼ်းထိ 13/9/2024 သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇတီႈၼမ်ႉပွင်ႈသေ ႁဵတ်းႁႂ်ႈႁိူၼ်းၵူၼ်းဝၢၼ်ႈ 3 လင် လုၵွႆယဝ်ႉ ၵူၼ်းမိူင်းတၢႆၸွမ်း 5 ၵေႃႉ မၢတ်ႇၸဵပ်း 8 ၵေႃႉ။ ဝၼ်းထိ 22/9/2024 သိုၵ်းမၢၼ်ႈမၢၼ်ႈၵၢတ်ႈ တီႈၸႄႈဝဵင်းတၢင်ႉယၢၼ်း ဢဝ်ၵွင်ႈလူင်ယိုဝ်း ႁဵတ်းႁႂ်ႈၵူၼ်းဝၢၼ်ႈၼမ်ႉပွင်ႈမၢတ်ႇၸဵပ်း 2 ၵေႃႉ၊ ႁိူၼ်းယေး လုၵွႆ 5 လင်။ မိူဝ်ႈၸဝ်ႉၼႂ်ဝၼ်းထိ 28/9/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇတီႈဝၢၼ်ႈၼွင်မွၼ်၊ ဝဵင်းလႃႈသဵဝ်ႈ တိူဝ်ႉၺႃးၵူၼ်းဝၢၼ်ႈၸၢႆးၵေႃႉ 1 မၢတ်ႇၸဵပ်းလႄႈႁိူၼ်းယေးလုၵွႆ 5 လင်။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလႄႈဢဝ်ၵွင်ႈလူင်ယိုဝ်းၼႂ်းၸႄႈဝဵင်းမိူင်းယႆ ဝၼ်းထိ 27/9/2024 ယၢမ်းၵၢင်ၼႂ်ၸဝ်ႉ 1.30 ၶိုင်ႈ ၽွင်းၵူၼ်းမိူင်းၼွၼ်းလပ်းလီယူႇၼၼ်ႉ သိုၵ်းမၢၼ်ႈဢဝ် ၶိူင်ႈမိၼ်ၵႂႃႇပွႆႇမၢၵ်ႇတီႈဝၢၼ်ႈၼမ်ႉတူင်း ဢၼ်ယူႇတၢင်းၸဵင်ႇႁွင်ႇဝၼ်းတူၵ်း ဝဵင်းမိူင်းယႆ ႁၢင်ႇၵႆမွၵ်ႈ 18 ၵီႊလူဝ်ႊမႄႊတိူဝ်ႊ။ သိုၵ်းမၢၼ်ႈဢၼ်ပၵ်းတပ်ႉယူႇတီႈမိူင်းယႆၵေႃႈဢဝ်ၵွင်ႈလူင်ၶဝ်ယိုဝ်းတီႈဝၢၼ်ႈၼမ်ႉ တူင်းဢၼ်သိုၵ်းၵဝ်ႈၵၢင်ႉၵုမ်းၵမ်ဝႆႉၼၼ်ႉ 4 လုၵ်ႈ ၵူၺ်းၼႂ်းပိုၼ်ႉတီႈဢမ်ႇမီးပၢင်တိုၵ်းသင်။ မၢၵ်ႇၶိူင်ႈမိၼ်ပွႆႇလႄႈမၢၵ်ႇလူင်ဢၼ်သိုၵ်းမၢၼ်ႈယိုဝ်းၼၼ်ႉၵႂႃႇ တိူဝ်ႉၺႃးႁိူၼ်းၵူၼ်းဝၢၼ်ႈ 2 လင်လုၵွႆ ယဝ်ႉၵူၼ်းဝၢၼ်ႈတၢႆၸွမ်း 4 ၵေႃႉ ပႃးၸဵမ်ဢွၼ်ႇယိင်းဢႃယု 4 ၶူပ်ႇ၊ မၢတ်ႇၸဵပ်း 13 ၵေႃႉ ပႃးတင်းၸဝ်ႈ သၢင်ႇ 7 တူၼ်/ပႃး ၸိူဝ်းႁႃတၢင်းပၢႆႈမၢၵ်ႇသေလႅၼ်ႈဢွၵ်ႇဝတ်ႉ/ၵျွင်းႁႃတီႈသေႃႉပိုင်ႈ မႅပ်း။ ၵူၼ်းၸိူဝ်း မၢတ်ႇ ၸဵပ်းတႄႉဢဝ်သူင်ႇႁူင်းယႃမိူင်းယႆ။ ၵူၼ်းဝၢၼ်ႈ 4 ၵေႃႉဢၼ်တၢႆၼၼ်ႉတႄႉဢဝ်သၢင်းၵဵဝ်ႇ တီႈ ပႃႇႁဵဝ်ႈဝၢၼ်ႈၼမ်ႉတူင်းမိူဝ်ႈဝၼ်းထိ 27/9/2024 ၼၼ်ႉယဝ်ႉ။ ဝၢႆးသိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇတီႈဝၢၼ်ႈၼမ်ႉတူင်းယဝ်ႉ ၵူၼ်းဝၢၼ်ႈၼမ်ႉတူင်း လႄႈ ဝၢၼ်ႈႁိမ်း ႁွမ်း ၼပ်ႉႁူဝ်ပၢၵ်ႇ ဢမ်ႇႁတ်းယူႇတီႈႁိူၼ်းသေ မၢင်ၸိူဝ်းၵႂႃႇယူႇၸွမ်းဝတ်ႉ/ၵျွင်း မၢင်ၸိူဝ်းၵႂႃႇယူႇၸွမ်း ၼႂ်းတူင်ႈၼႃး။ မိူဝ်ႈဝၼ်းထိ 29/9/2024 ယၢမ်းၵၢင်ၼႂ်ၸဝ်ႉၼၼ်ႉ သိုၵ်းမၢၼ်ႈဢဝ်ၶိူင်ႈမိၼ်ၵႂႃႇပွႆႇမၢၵ်ႇတီႈဝၢၼ်ႈၵွင်းမွင် ဢိူင်ႇႁူဝ်ယႃႉ ႁၢင်ႇၵႆဝဵင်းမိူင်းယႆမွၵ်ႈ 14 ၵီႊလူဝ်ႊမႄႊတိူဝ်ႊ တိူဝ်ႉၺႃးႁိူၼ်းၵူၼ်းဝၢၼ်ႈ 5 လင် လုၵွႆ။ သိုၵ်း ၵဝ်ႈၵၢင်ႉၵေႃႈၶဝ်ႈတူင်ႉၼိုင်ၼႂ်းပိုၼ်ႉတီႈၼႆႉ။ Download PDF files: Shan Burmese English တွင်ႈထၢမ် ၸၢႆးႁေႃသႅင် +66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် +1 825 425 4099 Signal (မၢၼ်ႈ)

['ၶေႃႈပိုၼ်ၽၢဝ်ႇ']

2024-08-26T10:36:33

https://shan.shanhumanrights.org/heavy-sac-bombardment-of-hsipaw-kills-19-civilians-injures-19-damages-over-110-buildings-including-near-chinese-pipelines/

သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇႁၢဝ်ႈႁႅင်း တီႈသီႇပေႃႉ ၵူၼ်းမိူင်းလုတၢႆ 19၊ မၢတ်ႇၸဵပ်း 19၊ ႁိူၼ်းယေး လုၵွႆ 110 ပၢႆ ပႃးၸဵမ်ဢၼ်မီးႁိမ်း တေႃႈၼမ်ႉၵႅတ်ႊ/ၼမ်ႉမၼ်းၶႄႇ

ၽိုၼ်တၢမ်းၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 26/8/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇႁၢဝ်ႈႁႅင်း တီႈသီႇပေႃႉ ၵူၼ်းမိူင်းလုတၢႆ 19၊ မၢတ်ႇၸဵပ်း 19၊ ႁိူၼ်းယေး လုၵွႆ 110 ပၢႆ ပႃးၸဵမ်ဢၼ်မီးႁိမ်း တေႃႈၼမ်ႉၵႅတ်ႊ/ၼမ်ႉမၼ်းၶႄႇ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ လႄႈဢဝ်ၵွင်ႈလူင်ယိုဝ်း ၼႂ်းပၢင်တိုၵ်းၸွမ်းၸုမ်းမႅၵ်ႇၵွင်ႈလုၵ်ႉၽိုၼ်ႉ ဢၼ်သိုပ်ႇၶဝ်ႈတိုၵ်းၼႂ်းၸႄႈဝဵင်းသီႇပေႃႉ၊ တိူဝ်ႉၺႃးၵူၼ်းမိူင်းလုတၢႆ 19 ၵေႃႉ၊ မၢတ်ႇၸဵပ်း 19 လႄႈ ႁိူၼ်းယေး/တိုၵ်းလုၵွႆ 110 ပၢႆ ပႃးၸဵမ်ဢၼ်မီးႁိမ်းတေႃႈၵႅတ်ႊလႄႈၼမ်ႉမၼ်းၶႄႇ ၽွင်းၶၢဝ်းတၢင်းဝၼ်းထိ 19/7/2024 ထိုင် 25/8/2024။ မိူဝ်ႈၼႂ်းၵၢင်လိူၼ် ၵျူႊလၢႆႊၼၼ်ႉ သိုၵ်းၵဝ်ႈၵၢင်ႉ MNDAA တႄႇႁုပ်ႈယိုတ်းၵုမ်းၵမ်ဝၢၼ်ႈၸွမ်းသဵၼ်ႈ တၢင်းလူင် သီႇပေႃႉ-မိူင်းယႆ။ ဝၢႆးၼၼ်ႉၶဝ်သိုပ်ႇတူင်ႉၼိုင်ၶဝ်ႈၼႂ်းဝၢၼ်ႈသွင်ၵေး ဢၼ်ယူႇတၢင်းၸဵင်ႇၸၢၼ်းဝၼ်းဢွၵ်ႇဝဵင်းသီႇပေႃႉ၊ ႁၢင်ႇယၢၼ်ဝဵင်းမွၵ်ႈ 40 ၵီႊလူဝ်ႊမႄႊတိူဝ်ႊသေ သိုပ်ႇၶဝ်ႈတိုၵ်း တပ်ႉသိုၵ်းမၢၼ်ႈတီႈသႅင်ၵႅဝ်ႉ ဢၼ်ယူႇၼႃႈတၢင်းဢွၵ်ႇ ႁၢင်ႇၵႆမွၵ်ႈ 20 ၵီႊလူဝ်ႊမႄႊတိူဝ်ႊယဝ်ႉ ႁဵတ်းႁႂ်ႈသိုၵ်းမၢၼ်ႈလႆႈထွႆ။ ဝၼ်းထိ 19/7/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်း ပွႆႇမၢၵ်ႇတီႈဝၢၼ်ႈသွင်ၵေး ႁဵတ်းႁႂ်ႈႁူင်းႁဵၼ်း လင်ၼိုင်ႈလႄႈ ႁိူၼ်းၵူၼ်းဝၢၼ်ႈမွၵ်ႈ 10 လင်လုၵွႆ။ ၼႂ်းႁၢင်လိူၼ် ၵျူႊလၢႆႊၼၼ်ႉ သိုၵ်းၵဝ်ႈၵၢင်ႉ တႄႇၶဝ်ႈတိုၵ်းတပ်ႉမၢၼ်ႈၶလယ 147 ဢၼ်ပၵ်းႁိမ်းဝၢၼ်ႈ ၼွင်ၵေႃႈလူင် 20 ၵီႊလူဝ်ႊမႄႊတိူဝ်ႊ ၸဵင်ႇၸၢၼ်းဝၼ်းဢွၵ်ႇ ဝဵင်းသီႇပေႃႉ ၼိူဝ်သဵၼ်ႈတၢင်းလူင် သီႇပေႃႉ-ၼမ်ႉလၼ်ႈ။ ဝၼ်းထိ 6/8/2024 ၶိူင်ႈမိၼ်တိုၵ်း Jet fighter သိုၵ်းမၢၼ်ႈလမ်းၼိုင်ႈ မႃးပွႆႇမၢၵ်ႇ တီႈ ဝတ်ႉ/ ၵျွင်း ၼွင်ၵေႃႈလူင်သေ ႁဵတ်းႁႂ်ႈသင်ႇၶ ၸဝ်ႈတူၼ်ၼိုင်ႈလွၼ်ႇတင်းၵူၼ်းႁိူၼ်းၼိုင်ႈၵေႃႉ လႄႈ သင်ႇၶ ၸဝ်ႈ ထႅင်ႈတူၼ်ၼိုင်ႈမၢတ်ႇၸဵပ်း။ ဝၼ်းၼၼ်ႉသိုၵ်းမၢၼ်ႈဢဝ်ၶိူင်ႈမိၼ်ၵႂႃႇပွႆႇမၢၵ်ႇတီႈဝၢၼ်ႈပၢင်မိူတ်ႇ 2 ၵီႊလူဝ်ႊမႄႊတိူဝ်ႊ ၸဵင်ႇႁွင်ႇဝၼ်းဢွၵ်ႇ ဝၢၼ်ႈၼွင်ၵေႃႈလူင်သေ ႁဵတ်းႁႂ်ႈၵူၼ်းဝၢၼ်ႈ ၵေႃႉၼိုင်ႈမၢတ်ႇ ၸဵပ်း။ ဝၼ်းထိ 9/8/2024 သိုၵ်းပလွင်ႈ/တဢၢင်း TNLA လႄႈသိုၵ်းၵႅတ်ႇၶႄၵူၼ်းမိူင်း PDF မွၵ်ႈ 500 လုၵ်ႉၼႃႈ တၢင်း ႁွင်ႇသေမုင်ႈၸူးဝဵင်းသီႇပေႃႉ။ ၶိုၼ်းၼၼ်ႉ သိုၵ်းမၢၼ်ႈၶလယ 23 ဢဝ်ၵွင်ႈလူင်ယိုဝ်းၶဝ်ႈဝၢၼ်ႈ ၵုင်း ၸူင် ဢၼ်မီး တၢင်းၸဵင်ႇႁွင်ႇဝၼ်းဢွၵ်ႇဝဵင်းသီႇပေႃႉလႄႈတိူဝ်ႉၺႃးၼၢင်းယိင်းၵေႃႉၼိုင်ႈ တင်း လုၵ်ႈ ဢွၼ်ႇၸၢႆးၵေႃႉၼိုင်ႈလုတၢႆ။ ၵၢင်ၼႂ်ၸဝ်ႉဝၼ်းထိ 10/8/2024 ၼၼ်ႉသိုၵ်းလွင်ႈ/တဢၢင်း TNLA လႄႈသိုၵ်းၵႅတ်ႇၶႄ ၵူၼ်းမိူင်း PDF တႄႇ တိုၵ်းတပ်ႉသိုၵ်းမၢၼ်ႈၸိူဝ်းမီးတၢင်းႁွင်ႇဝဵင်း ပႃးၸဵမ်သိုၵ်းမၢၼ်ႈဢၼ်ယူႇၸွမ်းၶွၵ်ႈလႄႈ ၼႂ်းဝဵင်း။ ၼႂ်း ဝၼ်းၼၼ်ႉ ဝၢႆးသေမီးပၢင်တိုၵ်းႁၢဝ်ႈႁႅင်းယဝ်ႉ သိုၵ်းမၢၼ်ႈၸိူဝ်းမီးၼႂ်းဝဵင်းလႄႈ သိုၵ်းမၢၼ်ႈဢၼ်တီႈၶူဝ် သီႇပေႃႉ ဢွၼ်ၵၼ်ထွႆၵႂႃႇယူႇဝႆႉၼႂ်းတပ်ႉၶလယ 23 ၶဝ်ယဝ်ႉ တႄႇဢဝ်ၵွင်ႈလူင်ယိုဝ်းၵႂႃႇၵူႈႁူးၵူႈတၢင်း ၼႂ်းဝဵင်းလႄႈ ၸွမ်းဝၢၼ်ႈဢၼ်ယူႇႁွပ်ႈၼွၵ်ႈ။ ၼႂ်းဝၼ်းထိ 10/8/2024 ၼၼ်ႉၵူၺ်း မၢၵ်ႇလူင်သိုၵ်းမၢၼ်ႈဢၼ်ယိုဝ်းၵႂႃႇၵူႈႁူးၵူႈတၢင်းၼၼ်ႉ ၵႂႃႇတိူဝ်ႉၺႃး ၵူၼ်းမိူင်းတၢႆ 5 ၵေႃႉ၊ မၢတ်ႇၸဵပ်း 4 ၵေႃႉႁူမ်ႈပႃးၸၢႆးၵေႃႉၼိုင်ႈဢၼ်တၢႆတီႈဝၢၼ်ႈၼႃးလွႆ လႄႈ ၼၢင်း ယိင်းၵေႃႉၼိုင်ႈဢၼ်တၢႆတီႈဝၢၼ်ႈၵျွင်းၸု။ ဝၢၼ်ႈသွင်ဝၢၼ်ႈၼႆႉ ယူႇၶၢင်ႈတေႃႈၵႅတ်ႊၼမ်ႉမၼ်းၶႄႇ ၵမ်း သိုဝ်ႈ။ တီႈဝၢၼ်ႈၵျွင်းၸု ၼႆႉမီးဢွင်ႈတီႈၵုမ်းၵမ် တေႃႈၵႅတ်ႊဢၼ်ၼိုင်ႈ။ ဝၼ်းထိ 11/8/2024 သိုၵ်းမၢၼ်ႈ တႄႇဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝဵင်းသီႇပေႃႉ။ ပွႆႇတီႈဝတ်ႉ/ ၵျွင်း သူၺ်ႇၸေႇတီႇ ၵၢင်ဝဵင်းသေ တိူဝ်ႉၺႃးသင်ၶၸဝ်ႈတူၼ်/ပႃးၼိုင်ႈ၊ မႄႈၶၢဝ်ပႃးၼိုင်ႈလႄႈ ၼၢင်းယိင်း ထႅင်ႈ ၵေႃႉၼိုင်ႈမၢတ်ႇၸဵပ်း။ သိုၵ်းမၢၼ်ႈဢဝ်ၶိူင်ႈမိၼ်ပွႆႇမၢၵ်ႇတီႈ ဝၼ်ႈတႃႈပူၵ်ႇ ဢၼ်မီးတီႈ ၸဵင်ႇႁွင်ႇ ဝၼ်း ဢွၵ်ႇ ၸဵင်ႇဝဵင်း တိူဝ်ႉၺႃးၵူၼ်းၸၢႆးၵေႃႉၼိုင်ႈတၢႆလႄႈၵူၼ်းမိူင်းထႅင်ႈသွင်ၵေႃႉမၢတ်ႇၸဵပ်း။ တင်ႈတႄႇဝၼ်းထိ 12 ထိုင်ဝၼ်းထိ 19/8/2024 မႃးသိုၵ်းမၢၼ်ႈဢဝ်ၶိူင်ႈမိၼ်တိုၵ်းမႃးပွႆႇမၢၵ်ႇတီႈဝဵင်း သီႇပေႃႉ လႄႈႁိမ်းႁွမ်းဝဵင်းၵူႈဝၼ်း ႁဵတ်းႁႂ်ႈၵူၼ်းမိူင်းမီးလွင်ႈလုတၢႆ မၢတ်ႇၸဵပ်း ၶူဝ်းၶွင်ႁိူၼ်းယေး/တိုၵ်း လုၵွႆ ပႃး။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ မိူဝ်ႈဝၼ်းထိ 14၊ 15 လႄႈ 19/8/2024 တိူဝ်ႉၺႃးႁိူၼ်း ၵူၼ်းဝၢၼ်ႈၼႃး လွႆလႄႈၵျွင်းၸု ဢၼ်မီးႁိမ်းတေႃႈၵႅတ်ႊ လႄႈၼမ်ႉမၼ်းၶႄႇ ပႃးၸဵမ်ထၢင် ႁူင်းၵဵပ်း ၼမ်ႉ မၼ်း တီႈဝၢၼ်ႈၵျွင်းၸု ဢၼ်လုၵ်ႉပဵၼ်ၾႆး ႁၢင်ႇၵႆဢွင်ႈၵုမ်းၵမ်တေႃႈၼမ်ႉမၼ်းၶႄႇ 250 မႄႊတိူဝ်ႊၵူၺ်း။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၺႃးလၢၼ်ႉၶၢႆၼမ်ႉမၼ်းတီႈဝၢၼ်ႈၵျွင်းၸု ဢၼ်မီးႁိမ်းဢွင်ႈတီႈၵုမ်းၵမ်တေႃႈၵႅတ်ႊၼမ်ႉမၼ်းၶႄႇ ၽွင်းၼင်ႇၼၼ် မိူဝ်ႈဝၼ်းထိ 12 လႄႈ 13/8/2024 ၼၼ်ႉ ပဵၵ်ႉသမ်ႉဝႃႈၼႂ်းပိုၼ်ႉတီႈဢမ်ႇမီးပၢင်တိုၵ်းသင် သေတႃႉ သိုၵ်းမၢၼ်ႈၶမယ 506 ဢၼ်ပၵ်းတီႈၼမ်ႉလၼ်ႈ ဢဝ်မၢၵ်ႇလူင်ယိုဝ်းၵႂႃႇတၢင်းဝၢၼ်ႈၼႃးမၢၵ်ႇ ၶေႃ ၵူႈႁူးၵူႈတၢင်း။ မၢၵ်ႇလူင်ၵႂႃႇတိူဝ်ႉၺႃးႁိူၼ်းၵူၼ်းဝၢၼ်ႈသၢမ်လင်။ မိူဝ်ႈဝၼ်းထိ 16/8/2024 ၵၢင်ဝၼ်းၼၼ်ႉၵေႃႈ မၢၵ်ႇလူင်သိုၵ်းမၢၼ်ႈၶမယ 506 ၵႂႃႇတူၵ်းၼႂ်းပွၵ်ႉၵွင်းလၢင်း ဝဵင်းၼမ်ႉလၼ်ႈသေ တိူဝ်ႉၺႃးႁိူၼ်းယေးသွင်လင်၊ ၼႂ်းပိုၼ်ႉတီႈဢမ်ႇမီးပၢင်တိုၵ်းသင်။ ဝၼ်းၼၼ်ႉ ၶၢဝ်း ယၢမ်း မွၵ်ႈ 5 မူင်း သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝၢၼ်ႈၼႃးႁႆး ဢၼ်မီးတၢင်းၸၢၼ်း ဝဵင်ၼမ်ႉ လၼ်ႈ တိူဝ်ႉၺႃးၼၢင်းယိင်းၵေႃႉၼိုင်ႈ မၢတ်ႇၸဵပ်းဢဝ်ၵႂႃႇယူတ်းယႃတူဝ်တီႈႁူင်းယႃၼမ်ႉလၼ်ႈ ယဝ်ႉတၢႆ တီႈၼၼ်ႈ။ ႁူဝ်ယွႆႈလွင်ႈသိုၵ်းမၢၼ်ႈဢဝ် ၶိူင်ႈမိၼ်တိုၵ်းပွႆႇမၢၵ်ႇတီႈဝတ်ႉ/ၵျွင်းၼွင်ၵေႃႈလူင် ဢၼ်ႁဵတ်းႁႂ်ႈသင်ၶၸဝ်ႈ တူၼ်ၼိုင်ႈလႄႈ ၼၢင်းယိင်းၵေႃႉၼိုင်ႈတၢႆယဝ်ႉ သင်ၶၸဝ်ႈထႅင်ႈတူၼ်ၼိုင်ႈမၢတ်ႇၸဵပ်း မိူဝ်ႈဝၼ်းထိ 6/8/2024 ၼၼ်ႉ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝတ်ႉ/ၵျွင်းၼွင်ၵေႃႈ ဢၼ်မီး တၢင်း ၸဵင်ႇၸၢၼ်းဝၼ်းဢွၵ်ႇ ဝဵင်းသီႇပေႃႉ ႁၢင်ႇၵႆမွၵ်ႈ 20 ၵီႊလူဝ်ႊမႄႊတိူဝ်ႊ၊ တိူဝ်ႉၺႃး သင်ၶ ၸဝ်ႈ တူၼ် ၼိုင်ႈလွၼ်ႇလႄႈ ၼၢင်းယိင်းၵေႃႉၼိုင်ႈတၢႆၸွမ်း၊ သင်ၶၸဝ်ႈထႅင်ႈတူၼ်ၼိုင်ႈသမ်ႉ မၢတ်ႇၸဵပ်း ႁၢဝ်ႉႁႅင်း။ ဝတ်ႉ/ၵျွင်းၼွင်ၵေႃႈ ၼႆႉၸိုဝ်ႈလိုဝ်းယွၼ်ႉတၢင်းႁၢင်ႈလီၼွင်ၵေႃႈသေ မီးယူႇဝႆႉႁိမ်းၶၢင်ႈၼွင် ႁၢင်ႇယၢၼ်ၵႆ တပ်ႉၶလယ 147 သိုၵ်းမၢၼ်ႈမွၵ်ႈ 1 ၵီႊလူဝ်ႊမႄႊတိူဝ်ႊ ဢၼ်ၺႃးသိုၵ်းၵဝ်ႈၵၢင်ႉ MNDAA ၶဝ်ႈယိုတ်းၵုမ်း ၵမ်လႆႈ ၼႂ်းႁၢင်လိူၼ်ၵျူႊလၢႆႊ။ မိူဝ်ႈဝၼ်းထိ 6/8/2024 ၶၢဝ်းယၢမ်းမွၵ်ႈ 4 မူင်းဝၢႆးဝၼ်း သိုၵ်းမၢၼ်ႈဢဝ်ၶိူင်ႈမိၼ်တိုၵ်း Jet fighter လမ်းၼိုင်ႈမႃးပွႆႇမၢၵ်ႇသႂ်ႇဝတ်ႉၼွင်ၵေႃႈ ၵမ်းသိုဝ်ႈ။ မၢၵ်ႇတိူဝ်ႉၺႃးတိုၵ်းဝတ်ႉၼွင်ၵေႃႈလၢႆလင် လုၵွႆပႃးၸဵမ် ၸလွပ်ႈ /သႃလႃး လင်ၼိုင်ႈဢၼ်သၢင်ႈဝႆႉၼႂ်းၼွင်ၼၼ်ႉသေ ၸၢၵ်ႇမၢၵ်ႇတိူဝ်ႉၺႃး ၸဝ်ႈၼၼ်တိသေၼ သင်ၶၸဝ်ႈတူၼ်ၼိုင်ႈ ဢႃယု 54 လွၼ်ႇလႄႈ မႄႈပႃႈဢွင်ႇလုတၢႆၸွမ်းယဝ်ႉတိူဝ်ႉၺႃးသင်ၶၸဝ်ႈထႅင်ႈတူၼ် ၼိုင်ႈမၢတ်ႇၸဵပ်းႁႅင်း။ သင်ၶၸဝ်ႈတူၼ်ဢၼ်မၢတ်ႇၸဵပ်းၼၼ်ႉတႄႉ ဢဝ်သူင်ႇယူတ်းယႃတူဝ်တီႈႁူင်းယႃ ၼမ်ႉလၼ်ႈ။ ၸဝ်ႈၼၼ်တိသေၼ ဢၼ်ၺႃးၶိူင်ႈမိၼ်တိုၵ်းသိုၵ်းမၢၼ်ႈပွႆႇမၢၵ်ႇ လုလွၼ်ႇ ပႃႈဢွင်ႇ ဢၼ်ၺႃးၶိူင်ႈမိၼ်တိုၵ်းသိုၵ်းမၢၼ်ႈပွႆႇမၢၵ်ႇ လုတၢႆ ၽွင်းသိုၵ်းမၢၼ်ႈဢဝ်ၶိူင်ႈမိၼ် မႃးပွႆႇမၢၵ်ႇယူႇၼၼ်ႉ သင်ၶၸဝ်ႈသွင်တူၼ် လႄႈ ပႃႈဢွင်ႇ (ၵေႃႉပဵၼ်မႄႈ သင်ၶၸဝ်ႈ တူၼ် ဢၼ်မၢတ်ႇၸဵပ်း) ၵူၺ်းတိုၵ်ႉ ယူႇတီႈဝတ်ႉ ၵွပ်ႈဝႃႈၵူၼ်းဝၢၼ်ႈၼွင်ၵေႃႈ လႄႈ ဝၢၼ်ႈၸိူဝ်းယူႇႁိမ်းၸမ် ဢွၼ်ၵၼ်ပၢႆႈ ယွၼ်ႉ ၵူဝ်သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼႆသေ ပၢႆႈၵႂႃႇပိုင်ႈႁူမ်ႈ ယူႇသဝ်းတီႈဝၢၼ်ႈၼႃးမၢၵ်ႇၶေႃ၊ ၼမ်ႉလၼ်ႈ၊ မိူင်းၶိူဝ်း လႄႈ လၢႆလၢႆတီႈ။ ၶၢပ်ႈတူဝ် ၸဝ်ႈၼၼ်တိသေၼ တႄႉၵူၼ်းဝၢၼ်ႈ ၶဝ်ဢွၼ်ၵၼ် သၢင်းၵဵဝ်ႇ တီႈဝတ်ႉၼွင်ၵေႃႈ မိူဝ်ႈဝၼ်းထိ 7/8/2024 ယၢမ်း ၵၢင်ဝၼ်း။ သိုၵ်းၵဝ်ႈၵၢင်ႉၶဝ်ႈႁုပ်ႈယိုတ်းတပ်ႉမၢၼ်ႈ ၶလယ 147 မိူဝ်ႈဝၼ်းထိ 22/8/2024။ တွင်ႈထၢမ် ၸၢႆးႁေႃသႅင် 66 99 246 5673/ 66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် 66 99 289 6080 Signal (မၢၼ်ႈ) ၸၼ်ဢဝ်ၾၢႆႇ PDF တီႈၼႆႈ >>> Shan Burmese English

['ၶေႃႈပိုၼ်ၽၢဝ်ႇ']

2024-08-06T09:25:04

https://shan.shanhumanrights.org/sac-revenge-airstrikes-in-hsenwi-kill-13-civilians-injure-24-damage-over-40-buildings-in-july-2024/

သိုၵ်းမၢၼ်ႈဢဝ်ၶိူင်ႈမိၼ်တိုၵ်းတွပ်ႇတႅၼ်းသိုၵ်းၵဝ်ႈၵၢင်ႉၶိုၼ်းတီႈသႅၼ်ဝီ တိူဝ်ႉၺႃးၵူၼ်းမိူင်းလုတၢႆ 13၊ မၢတ်ႇၸဵပ်း 24၊ တိုၵ်း/ႁိူၼ်းယေးလုၵွႆ 40 ပၢႆ ၼႂ်းလိူၼ်ၵျူႊလၢႆႊ 2024

ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်ထိ 6/8/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းတွပ်ႇတႅၼ်းသိုၵ်းၵဝ်ႈၵၢင်ႉၶိုၼ်းတီႈသႅၼ်ဝီ တိူဝ်ႉၺႃးၵူၼ်းမိူင်းလုတၢႆ 13၊ မၢတ်ႇၸဵပ်း 24၊ တိုၵ်း/ႁိူၼ်းယေးလုၵွႆ 40 ပၢႆ ၼႂ်းလိူၼ်ၵျူႊလၢႆႊ 2024 ၼႂ်းလိူၼ်ၵျူႊလၢႆႊ 2024 ပူၼ်ႉမႃးၼႆႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈဝဵင်းသႅၼ်ဝီ ပိူဝ်ႈပဵၼ်လွင်ႈတွပ်ႇတႅၼ်းသိုၵ်းၵဝ်ႈၵၢင်ႉ ဢၼ်ၶဝ်ႈလေႃႇတိုၵ်းသိုၵ်းမၢၼ်ႈတီႈလႃႈသဵဝ်ႈ။ လွင်ႈသိုၵ်းမၢၼ်ႈဢဝ် ၶိူင်ႈမိၼ်တိုၵ်းပွႆႇမၢၵ်ႇၼၼ်ႉ တိူဝ်ႉၺႃးၵူၼ်းမိူင်းလုတၢႆ 13 ၵေႃႉ၊ မၢတ်ႇၸဵပ်း 24 လႄႈတိူဝ်ႉၺႃး ႁိူၼ်းယေး/တိုၵ်း ၵူၼ်းမိူင်းလုၵွႆ 40 လင်ပၢႆ ပႃးၸဵမ်တိုၵ်းတီႈႁူင်းႁဵၼ်း 3 လင်။ လွင်ႈသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႆႉ တိုၵ်းပဵၼ်လွင်ႈတင်ႈၸႂ်တွပ်ႇတႅၼ်းသိုၵ်းၵဝ်ႈၵၢင်ႉ ၵွပ်ႈဝႃႈတင်ႈတႄႇလိူၼ် ၸၼ်ႊၼႃႊဝႃႊရီႊ 2024 ဝၢႆးသိုၵ်းၵဝ်ႈၵၢင်ႉၵုမ်းၵမ်လႆႈဝဵင်းသႅၼ်ဝီ ၽွင်းပၢင်တိုၵ်း 1027 ပွၵ်ႈၵမ်းၼိုင်ႈမႃးယဝ်ႉ တီႈသႅၼ်ဝီဢမ်ႇမီးပၢင်တိုၵ်းသင်။ သိုၵ်းမၢၼ်ႈတႄႇဢဝ်ၶိူင်ႈမိၼ်တိုၵ်းပွႆႇမၢၵ်ႇတီႈသႅၼ်ဝီ တႄႇဝၼ်းထိ 3/7/2024၊ ဝၼ်းလဵဝ်ၵၼ်တင်းဢၼ် သိုၵ်းၵဝ်ႈၵၢင်ႉ MNDAA လႄႈဢူၺ်းလီမၼ်းၶဝ်ႈလူမ်ႇတိုၵ်းသိုၵ်းမၢၼ်ႈတီႈလႃႈသဵဝ်ႈ ၽွင်းပၢင်တိုၵ်း 1027 ပွၵ်ႈၵမ်းသွင်။ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ ဢၼ်မီးၼမ်ႉၼၵ်း 500 ပွင်ႊ 3 လုၵ်ႈ တီႈႁိမ်းႁူင်း ပလိၵ်ႊ/ယႄး ၼႂ်းဝဵင်းသႅၼ်ဝီလႄႈ တိူဝ်ႉၺႃးႁိူၼ်းယးလုၵွႆ 10 လင်။ ဝၢႆးၼၼ်ႉထႅင်ႈလၢႆဝူင်ႈ သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလူင်းၼႂ်းဝဵင်းသႅၼ်ဝီလႄႈ တီႈထုင်ႉဢိူင်ႇမိူင်း လီၸႄႈဝဵင်းသႅၼ်ဝီ ဢၼ်ယူႇတၢင်းၸဵင်ႇၸၢၼ်းဝၼ်းတူၵ်းႁၢင်ႇၵႆ ဝဵင်းသႅၼ်ဝီ 10 ၵီႊလူဝ်ႊမႄႊတိူဝ်ႊၼၼ်ႉထႅင်ႈ 6 ပွၵ်ႈ။ ဢၼ်ပဵၼ်လွင်ႈႁၢႆႉၸႃႉႁၢဝ်ႉႁႅင်းၼႃႇတႄႉ မိူဝ်ႈဝၼ်းထိ 18/7/2024 ယၢမ်းၵၢင်ဝၼ်း ၽွင်းသိုၵ်းမၢၼ်ႈ ဢဝ်မၢၵ်ႇၼမ်ႉၼၵ်း 500 ပွင်ႊ ပွႆႇလူင်းတီႈၵၢတ်ႇလူင်ဝဵင်းသႅၼ်ဝီသေ ႁဵတ်းႁႂ်ႈမီးၵူၼ်း မိူင်းလုတၢႆ 20 ၵေႃႉ၊ မၢတ်ႇၸဵပ်း 10 ၵေႃႉ။ တူဝ်တၢႆၵူၼ်းမိူင်းမၢင်ၵေႃႉ ယွၵ်းယွႆပဵၼ်ပုတ်းပဵၼ်ပွတ်း။ ၵူၼ်းၸိူဝ်းမၢတ်ႇၸဵပ်း ၼၼ်ႉဢဝ်ၵႂႃႇယူတ်းယႃတီႈႁူင်းယႃ ၵူတ်ႉၶၢႆလႄႈ ႁူင်းယႃၼမ်ႉၽႃႈ (ၶျိၼ်းသူၺ်ႊႁေႃႊ)။ ဝၼ်းထိ 25/7/2024 မၢၵ်ႇလူင်သိုၵ်းမၢၼ်ႈပွႆႇၼႂ်းဝဵင်းသႅၼ်ဝီ ပွၵ်ႉ 2၊ ႁွႆးမၢၵ်ႇလူင်ၼၼ်ႉၵႂၢင်ႈလိုၵ်ႉ ပဵၼ်လုၵ်းၼွင်လူင်ၵႂႃႇ၊ လိူဝ်ၼၼ်ႉတိူဝ်ႉၺႃးႁိူၼ်းယေးၵူၼ်းမိူင်း 10 လင်။ ႁွႆးမၢၵ်ႇလူင်ဢၼ်မႃးတူၵ်း ၼၼ်ႉယႂ်ႇလိူဝ်မၢၵ်ႇ ဢၼ်မီးၼမ်ႉၼၵ်း 500 ပွင်ႊၼၼ်ႉတေႉတေႉ။ တိုၵ်းႁူင်းႁဵၼ်းဢၼ်ၺႃးမၢၵ်ႇၶိူင်ႈမိၼ်သိုၵ်းမၢၼ်ႈပွႆႇ တိူဝ်ႉၺႃးလုၵွႆ လုၵ်းမၢၵ်ႇလူင်ၶိူင်ႈမိၼ်သိုၵ်းမၢၼ်ႈဢၼ်မႃးပွႆႇတီႈသႅၼ်ဝီ တွင်ႈထၢမ် ၸၢႆးႁေႃသႅင် 66 99 246 5673/ 66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် 66 99 289 6080 Signal (မၢၼ်ႈ) Download PDF files >>> Shan Burmese English

['ၶေႃႈပိုၼ်ၽၢဝ်ႇ']

2024-07-22T01:00:33

https://shan.shanhumanrights.org/sac-airstrikes-and-shelling-kill-46-civilians-injure-35-damage-over-150-buildings-along-chinese-pipelines-in-nawngkhio-kyaukme-and-hsipaw-townships/

သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်း၊ ၵူၼ်းမိူင်းတၢႆ 46 ၵေႃႉ၊ မၢတ်ႇၸဵပ်း 35၊ တိုၵ်း/ႁိူၼ်းယေးလုၵွႆ 150 ပၢႆ ၸွမ်းသၢႆတၢင်းတေႃႈၵႅတ်ႊၶႄႇ ၼႂ်းၸႄႈဝဵင်းၼွင်ၶဵဝ်၊ၵျွၵ်းမႄးလႄႈသီႇပေႃႉ

ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 22/7/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်း၊ ၵူၼ်းမိူင်းတၢႆ 46 ၵေႃႉ၊ မၢတ်ႇၸဵပ်း 35၊ တိုၵ်း/ႁိူၼ်းယေးလုၵွႆ 150 ပၢႆ ၸွမ်းသၢႆတၢင်းတေႃႈၵႅတ်ႊၶႄႇ ၼႂ်းၸႄႈဝဵင်းၼွင်ၶဵဝ်၊ ၵျွၵ်းမႄးလႄႈသီႇပေႃႉ ၼႂ်းၶၢဝ်းတၢင်းသွင်ဝူင်ႈ (ဝၼ်းထိ 19/6/2024 ထိုင် 4/7/2024) ၵူၺ်း သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းလႄႈ ႁဵတ်းႁႂ်ႈၵူၼ်းမိူင်းတီႈဢႄႇသုတ်း 46 ၵေႃႉမၢတ်ႇၸဵပ်း၊ လုတၢႆ 35 ၵေႃႉ၊ ႁိူၼ်းယေး လႄႈဝတ်ႉဝႃးတီႈၵိူဝ်းယမ်လုၵွႆ 150 လင်ပၢႆ ၼႂ်းၸႄႈဝဵင်းၼွင်ၶဵဝ်၊ ၵျွၵ်းမႄးလႄႈသီႇပေႃႉ ၼႃႈတီႈဢၼ် သိုၵ်းပလွင်ႈ/လွႆ TNLA၊ သိုၵ်းၵဝ်ႈၵၢင်ႉ MNDAA လႄႈ တပ်ႉၵႅတ်ႇၶႄၵူၼ်းမိူင်း PDF ပိုတ်ႇၼႃႈသိုၵ်း 1027 ပွၵ်ႈၵမ်းသွင်။ သိုၵ်းမၢၼ်ႈ ၸႂ်ႉၶိူင်ႈမိၼ်တိုၵ်း ပွႆႇမၢၵ်ႇ၊ဢဝ်ၵွင်ႈလူင်ယိုဝ်းပႃးၸဵမ်မၢၵ်ႇလူင် ဢၼ်မီးၼမ်ႉၼၵ်း 500 ပွင်ႊၸႂ်ႉတိုဝ်းၼႂ်းပၢင် တိုၵ်း မိူၼ် မိူဝ်ႈ ပၢင်တိုၵ်း 1027 ပွၵ်ႈ ၵမ်း ၼိုင်ႈ ၼႂ်း လၢႆၸႄႈ ဝဵင်း ဢၼ်တေႃႈၵႅတ်ႊ/ၼမ်ႉမၼ်းၶႄႇလတ်းၽၢၼ်ႇၼၼ်ႉ ယဝ်ႉ။ သိုၵ်းမၢၼ်ႈဢဝ် ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းႁိမ်းႁွမ်း သၢႆတေႃႈၼမ်ႉမၼ်းသေ ႁဵတ်းႁႂ်ႈၵူၼ်း မိူင်းတူၵ်းၸႂ်ၵူဝ်ႁႄ လွင်ႈတေႃႈၼမ်ႉမၼ်းၸၢင်ႈတႅၵ်ႇလုၵ်ႉပဵၼ်ၾႆးလၢမ်းယႂ်ႇလူင်ထႅင်ႈ။ ႁူဝ်ယွႆႈ လွင်ႈၵူၼ်းမိူင်းလုတၢႆ၊ မၢတ်ႇၸဵပ်း၊ ႁိူၼ်းယေးလုၵွႆ ယွၼ်ႉသိုၵ်းမၢၼ်ႈဢဝ် ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်း ၼႂ်းၸႄႈဝဵင်းၼွင်ၶဵဝ် (ဝၼ်းထိ 25-30/6/2024) မိူဝ်ႈဝၼ်းထိ 25/6/2024 ၼၼ်ႉသိုၵ်းပလွင်ႈ/လွႆ TNLA လႄႈတပ်ႉၵႅတ်ႇၶႄၵူၼ်းမိူင်း တႄႇပိုတ်ႇၼႃႈသိုၵ်း ၸူးသိုၵ်းမၢၼ်ႈ ဢၼ်မီးတၢင်းတူၵ်းဝဵင်းၼွင်ၶဵဝ်သေ သိုၵ်းမၢၼ်ႈၶိုၼ်းဢဝ်မၢၵ်ႇလူင်ယိုဝ်းၶဝ်ႈဝဵင်း၊ ႁဵတ်းႁႂ်ႈၼၢင်းယိင်း 2 ၵေႃႉလုတၢႆ၊ ၵူၼ်းၸၢႆးၵေႃႉ 1 မၢတ်ႇၸဵပ်း လႄႈႁိူၼ်းယေးၵူၼ်းမိူင်းၼႂ်းပွၵ်ႉပူႇတႃႇလႄႈ ပွၵ်ႉၵၢတ်ႇလုၵွႆလၢႆလၢႆလင်။ ၼႂ်းဝၼ်းလဵဝ်ၵၼ် သိုၵ်းမၢၼ်ႈဢၼ်ပၵ်းယူႇတီႈဝၢၼ်ႈ ဢုမ်ႈ မၢၵ်ႇ တီး ၼၼ်ႉယိုဝ်းၵွင်ႈလူင်ၶဝ်ၶၢမ်ႈတေႃႈၵႅတ်ႊ ၼမ်ႉမၼ်း ၶႄႇၵႂႃႇသႂ်ႇဝၢၼ်ႈ သူမ်ႈသၢႆႇသေ တိူဝ်ႉၺႃးႁိူၼ်းယေး ၵူၼ်းဝၢၼ်ႈလၢႆလၢႆလင်လုၵွႆ။ မၢၵ်ႇလူင်ႁူၺ်ႇၼိုင်ႈ ၵႂႃႇတူၵ်းၼႂ်းဝၢင်း ဝတ်ႉ/ၵျွင်းၶဵဝ်ၶမ်း ဢၼ်ႁၢင်ႇယၢၼ်တေႃႈၵႅတ်ႊ မွၵ်ႈ 80 မႄႊတိူဝ်ႊ ၵူၺ်းၼၼ်ႉသေ ၸၢၵ်ႇမၢၵ်ႇတိူဝ်ႉၺႃး သင်ႇၶႃႇၸဝ်ႈ တူၼ်ၼိုင်ႈလႄႈ ႁဵတ်းႁႂ်ႈဝတ်ႉ/ၵျွင်းလုၵွႆပႃး။ မိူဝ်ႈဝၼ်းထိ 26/6/2024 ၼၼ်ႉသိုၵ်းပလွင်ႈ /လွႆ TNLA လႄႈ ၸုမ်း ၵႅတ်ႇ ၶႄၵူၼ်းမိူင်း PDF ႁူမ်ႈၵၼ်ၵႂႃႇ ႁုပ်ႈယိုတ်း ဢဝ် တပ်ႉမၢၼ်ႈ ၶလ ယ 115 ဢၼ်ယူႇတၢင်းတူၵ်းဝဵင်းၼွင်ၶဵဝ် ႁၢင်ႇၵၼ် 2 ၵီႊလူဝ်ႊမႄႊတိူဝ်ႊ လႄႈၶဝ်ႈၵုမ်း ၵမ်ဝဵင်းၼွင်ၶဵဝ်။ မိူဝ်ႈဝၼ်းထိ 27/6/2024 သိုၵ်းပလွင်ႈ/ လွႆ TNLA ႁုပ်ႈယိုတ်းတပ်ႉမၢၼ်ႈ ၶလယ 114 ဢၼ်ယူႇ ႁိမ်းတပ်ႉ ၶလယ 115 ၼၼ်ႉသေ သိုပ်ႇႁုပ်ႈယိုတ်းတပ်ႉ မၢၼ်ႈဢၼ် မီးတီႈဝၢၼ်ႈဢုမ်ႇမၢၵ်ႇ ၶႃး လႄႈဢုမ်ႈမၢၵ်ႇတီး ၼိူဝ်သဵၼ်ႈတၢင်းလူင်မူႇၸေႈ-ဝဵင်းလိူဝ်ႇ (မၼ်းတ လေး) တၢင်း တူၵ်း ဝဵင်းၼၼ်ႉ ထႅင်ႈ။ တင်ႈတႄႇဝၼ်းထိ 26-30/6/2024 သိုၵ်းမၢၼ်ႈ ဢဝ် ၵွင်ႈလူင်ၶဝ်ယိုဝ်း ၵႂႃႇၵူႈႁူးၵူႈ တၢင်းပႃးၸဵမ်ဢဝ်ၶိူင်ႈမိၼ် တိုၵ်းပွႆႇမၢၵ်ႇလူင်း ၼႂ်းဝဵင်းၼွင်ၶဵဝ် ၸိူဝ်းၼႆႉသေ ႁဵတ်းႁႂ်ႈႁိူၼ်းယေး ၵူၼ်းမိူင်းလုၵွႆ ၼပ်ႉႁူဝ်သိပ်း။ ႁူဝ်ယွႆႈလွင်ႈသိုၵ်းမၢၼ်ႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းသေ ႁဵတ်းႁႂ်ႈၵူၼ်းမိူင်း ၸႄႈဝဵင်း ၵျွၵ်းမႄး မၢတ်ႇၸဵပ်း လႄႈ ၶူဝ်းၶွင်လုသုမ်း (19/6/2024 -2/7/2024) ၽွင်းၶၢဝ်းတၢင်း ဝၼ်းထိ 19/6/2024 ထိုင်ဝၼ်းထိ 2/7/2024 ၼၼ်ႉ ၵဝ်ႉငဝ်ႈသုၼ်ႇလႆႈၵူၼ်းလႆႈၵဵပ်းၶေႃႈမုၼ်း တီႈဢေႇသုတ်းမၼ်းမီး ၵူၼ်းမိူင်း 44 ၵေႃႉလုတၢႆ၊ မၢတ်ႇၸဵပ်း 25 ၵေႃႉလႄႈ ႁိူၼ်းယေးၵူၼ်းမိူင်းလုၵွႆ 100 ပၢႆ ယွၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်း ၼႂ်းၸႄႈဝဵင်းၵျွၵ်းမႄး။ သၢႆမၢႆ ၵူၼ်းမိူင်းဢၼ်လုတၢႆ မၢတ်ႇၸဵပ်းၼၼ်ႉ တိုၼ်းမီးၼမ်လိူဝ်ၼႆႉ မိူၼ် ၸုမ်းၶႅၵ်ႇလီပၢင်ၸႃႉၸုမ်း ၸွႆႈလိူဝ်ၼႂ်းပိုၼ်ႉတီႈလႄႈ ၶဝ်ထူပ်းႁၼ် ၶၢပ်ႈတူဝ်တၢႆၵူၼ်းမိူင်း 60 ၵေႃႉ ၼႂ်းဝဵင်းၵျွၵ်းမႄး ၼႂ်းႁူဝ်လိူၼ်ၵျူႊလၢႆႊ။ မိူဝ်ႈဝၼ်းထိ 19 လႄႈ 24/6/2024 ၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇၼႂ်းဝၢၼ်ႈၵူၼ်းသွင်ဝၢၼ်ႈ ဢၼ်ယူႇတၢင်းၸဵင်ႇႁွင်ႇဝၼ်းတူၵ်းဝဵင်းၵျွၵ်းမႄးသေ ႁဵတ်းႁႂ်ႈၵူၼ်းမိူင်း 3 ၵေႃႉမၢတ်ႇၸဵပ်း၊ ႁိူၼ်းယေးၵူၼ်းမိူင်းလၢႆလၢႆလင်လုၵွႆပႃး။ မိူဝ်ႈဝၼ်းထိ 25/6/2024 ၶၢဝ်းယၢမ်း 6 မူင်းၵၢင်ၼႂ်ၼၼ်ႉ သိုၵ်းပလွင်ႈ/လွႆ TNLA လႄႈၸုမ်းၵႅတ်ႇၶႄၵူၼ်း မိူင်း PDF ၶဝ်တႄႇတိုၵ်းတပ်ႉမၢၼ်ႈလၢႆလၢႆတီႈ ၼႂ်းၵျွၵ်းမႄး။ ပၢင်တိုၵ်းပဵၼ်တီႈ တပ်ႉမၢၼ်ႈ ၶမယ 501 လႄႈ 502၊ တီႈၵုင်းငမ်းယဵၼ် (ငဵမ်းၶျႅၼ်းယေးၵူင်း)၊ ၼႃးဢၢႆႈၶၢၼ်ႉ၊ သၶၢၼ်းတႃႇ လႄႈဝၢၼ်ႈလူင်ဝၢႆ ၸိူဝ်း ၼႆႉ။ သိုၵ်းမၢၼ်ႈဢဝ်ၵွင်ႈလူင်ယိုဝ်းလႄႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇ ၼႂ်းဝဵင်းၵျွၵ်းမႄး ပႃးၸဵမ် ၼွၵ်ႈႁွပ်ႈ ဝဵင်း ၸိူဝ်းၼႆႉသေ ႁဵတ်းႁႂ်ႈၵူၼ်းမိူင်း 8 ၵေႃႉလုတၢႆ၊ မၢတ်ႇၸဵပ်း 11 ၵေႃႉ လႄႈတိူဝ်ႉပႃးႁိူၼ်းယေး ဝတ်ႉဝႃး တီႈၵိူဝ်းယမ် လုၵွႆပႃး။ ဝၼ်းထိ 26/6/2024 သိုၵ်းပလွင်ႈ/လွႆ TNLA လႄႈၸုမ်းၵႅတ်ႇၶႄၵူၼ်းမိူင်း PDF ၶဝ်ၶဝ်ႈႁုပ်ႈယိုတ်းတပ်ႉၵွင်ႈလူင် 352 သိုၵ်းမၢၼ်ႈဢၼ် မီးၼႂ်း ပွၵ်ႉ 1 ဝဵင်းၵျွၵ်းမႄးလႄႈ ၵုမ်းၵမ်လႆႈ ပႃးႁူင်း ယႃလူင်ၵျွၵ်းမႄး၊ ႁူင်းပလိၵ်ႊ/ႁၢၼ်ၸႄႈတွၼ်ႈၵျွၵ်းမႄး၊ လုမ်း ၽၢႆႇ ဢုပ်ႉပိူင်ႇၵူႈလွင်ႈလွင်ႈလႄႈ လုမ်းၾၢႆႇၶႄၾႆး တီႈဢၼ်သိုၵ်းမၢၼ်ႈယူႇဝႆႉၸိူဝ်းၼၼ်ႉ။ ၽွင်းပဵၼ်ပၢင်တိုၵ်းၼၼ်ႉသိုၵ်း မၢၼ်ႈဢဝ်ၵွင်ႈလူင်ယိုဝ်း ၵႃႈဝႃႈၵႃႈပဵၼ် လႄႈဢဝ်ၶိူင်ႈမိၼ်တိုၵ်း ပွႆႇမၢၵ်ႇၸွႆႈ ၼႂ်းပၢင်တိုၵ်းၼႂ်းဝဵင်း လႄႈ ႁွပ်ႈ ဝဵင်းထႅင်ႈ ႁဵတ်းႁႂ်ႈၵူၼ်းမိူင်း 7 ၵေႃႉတၢႆ ပႃးၸဵမ် ၸုမ်းၵူၼ်းဝၢၼ်ႈ ဢၼ်ယူႇပႃႈၼႃႈႁိူၼ်း 6 ၵေႃႉ။ ႁူင်းသဝ်းဢၼ်ၺႃးမၢၵ်ႇလူင်သိုၵ်းမၢၼ်ႈသေၵူၼ်ႇပင်းလုၵွႆ ၼႂ်းၵႄႈ ဝၼ်းထိ 27/6/2024 ထိုင် 29/6/2024 ၼၼ်ႉသိုၵ်းမၢၼ်ႈသိုပ်ႇဢဝ်ၵွင်ႈလူင်ယိုဝ်းၵႃႈဝႃႈၵႃႈပဵၼ် လႄႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇလူင်းၼႂ်းဝဵင်းၵျွၵ်းမႄး ပႃးၸဵမ်ဝၢၼ်ႈၸိူဝ်းယူႇၶွပ်ႇဝဵင်းသေ ႁဵတ်းႁႂ်ႈၵူၼ်း မိူင်းလုတၢႆ 21 ၵေႃႉ မၢတ်ႇၸဵပ်း 7 ၵေႃႉ။ ဝၼ်းထိ 30/6/2024 ၶၢဝ်းယၢမ်းမွၵ်ႈ 11 မူင်းၵၢင်ၶမ်ႈ သိုၵ်းမၢၼ်ႈဢဝ်ၶိူင်ႈမိၼ်မႃးပွႆႇမၢၵ်ႇၼမ်ႉၼၵ်း 500 ပွင်ႊ ၼႂ်းဝဵင်း ႁဵတ်းႁႂ်ႈတိုၵ်း/ႁိူၼ်းယေးၵူၼ်းမိူင်းလုၵွႆ 20 ပႃးၸဵမ်ဝတ်ႉ/ၵျွင်းလႄႈ ႁူင်းသဝ်းလင်ၼိုင်ႈ၊ ၵူၼ်းမိူင်းလုတၢႆ 3 ၵေႃႉ မၢတ်ႇၸဵပ်း 5 ၵေႃႉ။ ဝၼ်းထိ 2/7/2024 သိုၵ်းမၢၼ်ႈဢဝ်ၵွင်ႈလူင်ယိုဝ်းၶဝ်ႈဝဵင်း တိူဝ်ႉၺႃးၵူၼ်းမိူင်းလုတၢႆ 4 ၵေႃႉ။ ႁူဝ်ယွႆႈလွင်ႈသိုၵ်းမၢၼ်ႈ ဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းသေ ႁဵတ်းႁႂ်ႈၵူၼ်းမိူင်းၸႄႈဝဵင်း သီႇပေႃႉ မၢတ်ႇၸဵပ်း လႄႈ ၶူဝ်းၶွင်လုသုမ်း (27/6/2024 -4/7/2024) သိုၵ်းပလွင်ႈ/လွႆ TNLA ႁွတ်ႈထိုင်ဝၢၼ်ႈသူပ်းလင် ဢၼ်ယူႇၼႃႈတၢင်းဢွၵ်ႇႁၢင်ႇၵႆဝဵင်းသီႇပေႃႉမွၵ်ႈ 6 ၵီႊလူဝ်ႊမႄႊတိူဝ်ႊ ၽွင်းတဵင်ႈၶိုၼ်း ဝၼ်းထိ 24/6/2024။ ၵၢင်ၼႂ်ၸဝ်ႉၸဝ်ႉ သိုၵ်းမၢၼ်ႈဢၼ်ယူႇတီႈၶူဝ် သီႇပေႃႉ ၼိူဝ်မႄႈၼမ်ႉတူႈ တႄႇဢဝ်ၵွင်ႈလူင်ၶဝ်ယိုဝ်းၵႂႃႇတၢင်းဝၢၼ်ႈသူပ်းလင်းသေ ပၢင်တိုၵ်းတႄႇပဵၼ်။ တင်ႈတႄႇဝၼ်းထိ 25/6/2024 ထိုင် 27/6/2024 သိုၵ်းမၢၼ်ႈဢၼ်ယူႇတီႈၶူဝ်သီႇပေႃႉလႄႈ သိုၵ်းမၢၼ်ႈ ၶလယ 23 ဢဝ်ၵွင်ႈလူင်ၶဝ်ယိုဝ်းၵႂႃႇတၢင်းဝၢၼ်ႈသူပ်းလင်း လၢႆလၢႆပွၵ်ႈ။ ဝၼ်းထိ 27/6/2024 ၶၢဝ်းယၢမ်းမွၵ်ႈ 3 မူင်းၶိုင်ႈဝၢႆးဝၼ်း ပဵၵ်ႉသမ်ႉသိုၵ်းပလွင်ႈ/လွႆ ဢမ်ႇယူႇတီႈၼၼ်ႈသေတႃႉ သိုၵ်းမၢၼ်ႈဢၼ်ယူႇတီႈၶူဝ်သီႇပေႃႉ ဢဝ်မၢၵ်ႇလူင် ၶဝ်ယိုဝ်းၵႂႃႇၼႂ်းပွၵ်ႉ ပၢၼ်းတဵင်ႇတွင်ႇ ဝဵင်းသီႇပေႃႉ။ မၢၵ်ႇလူင်လုၵ်ႈၼိုင်ႈတူၵ်းတႅၵ်ႇၼႂ်းပွၵ်ႉသေ ႁဵတ်းႁႂ်ႈႁိူၼ်းၵူၼ်းမိူင်းလင်ၼိုင်ႈလုၵွႆ။ ဝၼ်းထိ 29/6/2024 သိုၵ်းၵဝ်ႈၵၢင်ႉ MNDAA ႁွတ်ႈမႃးတီႈဝၢၼ်ႈၸေႈဢႅၼ် ဢၼ်မီးၼိူဝ်သဵၼ်ႈတၢင်းလူင် မူႇၸေႈ-ဝဵင်းလိူဝ်ႇ ၼႃႈတၢင်းဢွၵ်ႇဝဵင်းသီႇပေႃႉ ႁၢင်ႇယၢၼ်ဝဵင်းမွၵ်ႈ 30 ၵီႊလူဝ်ႊမႄႊတိူဝ်ႊ။ သိုၵ်းၵဝ်ႈၵၢင်ႉ သိုပ်ႇတူင်ႉၼိုင်ၼႃႈတၢင်းတူၵ်းမႃးထိုင်ႁိမ်းဝဵင်းသီႇပေႃႉ။ ယၢမ်းဝၢႆးဝၼ်း ဝၼ်းထိ 2/7/2024 မွၵ်ႈ 7 မူင်းႁူဝ်ၶမ်ႈၸိူဝ်းၼႆႉ သိုၵ်းပလွင်ႈ/လွႆ TNLA လႄႈၸုမ်းၵႅတ်ႇၶႄ ၵူၼ်းမိူင်း PDF ႁူမ်ႈၵၼ်ၶဝ်ႈတိုၵ်းသိုၵ်းမၢၼ်ႈဢၼ်မီးႁိမ်းဝၢၼ်ႈၸၢမ်လႅင် ၸဵင်ႇတၢင်းတူၵ်းဝဵင်းသီႇပေႃႉ။ ဝၢႆးၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလူင်းၸွမ်းဝၢၼ်ႈၸၢမ်လႅင် သေႁဵတ်းႁႂ်ႈၵူၼ်းဝၢၼ်ႈလုတၢႆ 5 ၵေႃႉလႄႈႁိူၼ်းယေးလုၵွႆ 2 လင်။ ဝၼ်းထိ 4/7/2024 ယၢမ်း ၵၢင် ၶမ်ႈ သိုၵ်း ပလွင်ႈ /လွႆ TNLA လႄႈသိုၵ်း ၵဝ်ႈၵၢင်ႉ MNDAA ၶဝ်ႈယိုဝ်း သိုၵ်း မၢၼ်ႈ ဢၼ်မီး ၶူဝ် သီႇပေႃႉ သေ တႄႇ ပဵၼ်ပၢင်တိုၵ်း ယႂ်ႇလူင်။ ၶမ်ႈ ၼၼ်ႉ မွၵ်ႈၶၢဝ်း ယၢမ်း 8 မူင်းမၢၵ်ႇလူင် သိုၵ်း မၢၼ်ႈ ၶမယ တပ်ႉ 23 မႃးတူၵ်းၼႂ်း ပွၵ်ႉပၢၼ်းတဵင်ႇတွင်ႇဝဵင်းသီႇပေႃႉ သေတိူဝ်ႉၺႃးၵူၼ်းမိူင်း ၵေႃႉ 1 မၢတ်ႇ ၸဵပ်းလႄႈႁိူၼ်းယေးလုၵွႆ 3 လင်။ တွင်ႈထၢမ် ၸၢႆးႁေႃသႅင် 66 99 246 5673/ 66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် 66 99 289 6080 Signal (မၢၼ်ႈ) PDF Files >>> Shan Burmese English

['ၶေႃႈပိုၼ်ၽၢဝ်ႇ']

2024-05-20T14:10:58

https://shan.shanhumanrights.org/sac-airstrikes-shelling-and-landmines-kill-seven-villagers-injure-twenty-in-nawngkhio-township-injure-three-in-mong-mit-township-northern-shan-state/

သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းလႄႈမၢၵ်ႇၾင်လိၼ် ႁဵတ်းႁႂ်ႈၵူၼ်းမိူင်းလုတၢႆ 9 ၵေႃႉ၊ မၢတ်ႇၸဵပ်း 20 ၼႂ်းၸႄႈဝဵင်းၼွင်ၶဵဝ်လႄႈ မၢတ်ႇၸဵပ်း 3 ၵေႃႉၼႂ်းၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ

ၽိုၼ်တၢမ်းငဝ်းလၢႆးၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး ဝၼ်းထိ 20/5/2024 သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇ၊ ဢဝ်ၵွင်ႈလူင်ယိုဝ်းလႄႈမၢၵ်ႇၾင်လိၼ် ႁဵတ်းႁႂ်ႈၵူၼ်းမိူင်းလုတၢႆ 9 ၵေႃႉ၊ မၢတ်ႇၸဵပ်း 20 ၼႂ်းၸႄႈဝဵင်းၼွင်ၶဵဝ်လႄႈ မၢတ်ႇၸဵပ်း 3 ၵေႃႉၼႂ်းၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ ၼႂ်းၶၢဝ်းတၢင်း ဝၼ်းထိ 15/4/2024 ထိုင်ဝၼ်းထိ 16/5/2024 ၼၼ်ႉယွၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်း၊ ဢဝ်ၵွင်ႈလူင်ယိုဝ်းလႄႈ မၢၵ်ႇၾင်လိၼ်သေ ႁဵတ်းႁႂ်ႈၵူၼ်းမိူင်းတၢႆ 7 ၵေႃႉ မၢတ်ႇၸဵပ်း 23 ၵေႃႉၼႂ်း ၸႄႈဝဵင်းၼွင်ၶဵဝ်လႄႈ ၸႄႈဝဵင်းမိူင်းမိတ်ႈ ၸိုင်ႈတႆးပွတ်းႁွင်ႇ၊ ႁဵတ်းႁႂ်ႈၵူၼ်းဝၢၼ်ႈ 3,000 ပၢႆၼႂ်းၸႄႈဝဵင်းၼွင်ၶဵဝ် လႄႈပၢင်ႇဢူႈလူင် လႆႈပိုၼ်ႉပွႆႇပႅတ်ႈႁိူၼ်းယေးပၢႆႈၽေးသိုၵ်းသိူဝ်။ ၼွၵ်ႈသေၼၼ်ႉယင်း ႁဵတ်းႁႂ်ႈႁိူၼ်းၵူၼ်းဝၢၼ်ႈမွၵ်ႈ 100 လင်လုၵွႆပႃး။ မိူဝ်ႈဝၼ်းထိ 14/4/2024 ၼၼ်ႉ ၸုမ်းၵႅတ်ႇၶႄၵူၼ်းမိူင်းတိူင်းတႃႈလိူဝ်ႇ (Mandalay PDF) ဢဝ်မၢၵ်ႇလူင်ယိုဝ်းသႂ်ႇၸၼ်ႉၸွမ်ၵၢၼ်သိုၵ်း သိုၵ်းမၢၼ်ႈဢၼ်မီးၼႂ်းပၢင်ႇဢူႈလူင် တီႈဢၼ်ႁူဝ်ပဝ်ႈ ၸုမ်းၶွင်ႊသီႇသိုၵ်းမၢၼ်ႈယိုတ်းမိူင်း မႃးယင်ႉလိုဝ်ႈၽွင်းပီမႂ်ႇ ၶၢဝ်းသွၼ်းၼမ်ႉ (သၢင်းၵႅၼ်ႇ)။ ပၢင်တိုၵ်းသိုပ်ႇ ၽႄႈလၢမ်းၵႂႃႇၸူးမူႇဝၢၼ်ႈဢၼ်မီးၸွမ်းလႅၼ်လိၼ် ပၢင်ႇဢူႈလူင်လႄႈၸႄႈဝဵင်းၼွင်ၶဵဝ်။ ၼႂ်းဝၼ်းထိ 15/4/2024 ၵၢင်ၼႂ်ၼၼ်ႉ ၸုမ်းၵႅတ်ႇၶႄၵူၼ်းမိူင်း PDF တိူင်းတႃႈလိူဝ်ႇ ၶဝ်ႈယိုဝ်းသိုၵ်းမၢၼ်ႈ ဢၼ်ပၵ်းယူႇႁိမ်းဝၢၼ်ႈၵုင်းမၢၵ်ႇမူင်ႈ ၼႂ်းၸႄႈဝဵင်းၼွင်ၶဵဝ် ဢၼ်ယူႇၼႃႈတၢင်းၸဵင်ႇႁွင်ႇဝၼ်းဢွၵ်ႇ ပၢင်ႇဢူႈလူင် ႁၢင်ႇၵႆၵၼ်မွၵ်ႈ 15 ၵီႊလူဝ်ႊမႄႊတိူဝ်ႊ။ မၢၵ်ႇလူင်ဢၼ်သိုၵ်းမၢၼ်ႈယိုဝ်းၼၼ်ႉၵႂႃႇတူၵ်းသႂ်ႇ ၼႂ်းဝၢၼ်ႈၵုင်းမၢၵ်ႇမူင်ႈသေ တိူဝ်ႉၺႃးဝတ်ႉ/ၵျွင်းၵိုၵ်းပိုၼ်းလင်ၼိုင်ႈ ၾႆးမႆႈပဵၼ်ၽဝ်ႇယဝ်ႉ တိူဝ်ႉၺႃးႁိူၼ်း ၵူၼ်းဝၢၼ်ႈထႅင်ႈသၢမ်လင်လုၵွႆ။ ပၢင်တိုၵ်းသိုပ်ႇလၢမ်းထိုင်ဝၢၼ်ႈၸႃႇလီႇ၊ ပႃႁပ်းလႄႈဝၢၼ်ႈႁိမ်းႁွမ်းလၢႆလၢႆဝၢၼ်ႈ ၼႂ်းၸႄႈဝဵင်းၼွင်ၶဵဝ်။ ဝၢႆးၼၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလႄႈဢဝ်ၵွင်ႈလူင်ယိုဝ်းသႂ်ႇဝၢၼ်ႈ ၵႃႈဝႃႈၵႃႈပဵၼ်။ မိူဝ်ႈဝၼ်းထိ 19/4/2024 ယၢမ်းၵၢင်ၼႂ်ၼၼ်ႉ သိုၵ်းမၢၼ်ႈဢဝ်ၶိူင်ႈမိၼ်တိုၵ်း (Jet) 2 လမ်း ပွႆႇမၢၵ်ႇလူင်းတီႈဝၢၼ်ႈ ၸႃႇလီႇ။ မၢၵ်ႇဢၼ်သိုၵ်းမၢၼ်ႈယူႇၼိူဝ်ၶိူင်ႈမိၼ်ပွႆႇလူင်းၼၼ်ႉ ၸၢၵ်ႇမၼ်းၵႂႃႇတိူဝ်ႉၺႃး ၵူၼ်းၸၢႆး ဢႃယု 23 ၵေႃႉၼိုင်ႈၼႂ်းဝၢၼ်ႈတၢႆသေ ႁဵတ်းႁႂ်ႈၵူၼ်းၸၢႆးထႅင်ႈၵေႃႉၼိုင်ႈ ဢႃယု 60 တီႈဝၢၼ်ႈသူမ်ႈသၢႆႇ မၢတ်ႇၸဵပ်းယဝ်ႉ လႆႈဢဝ်တူဝ်ၵႂႃႇယူတ်းယႃတီႈႁူင်းယႃပၢင်ႇဢူႈလူင်။ ဝၼ်းၼၼ်ႉ မိူဝ်ႈၶၢဝ်းယၢမ်း 11 မူင်းၵၢင်ၶမ်ႈၼၼ်ႉ ပဵၵ်ႉသမ်ႉၼႂ်းပိုၼ်ႉတီႈဢမ်ႇမီးပၢင်တိုၵ်းသင်သေတႃႉ သိုၵ်းမၢၼ်ႈ ဢဝ်ၶိူင်ႈမိၼ်တိုၵ်း (Jet) ပွႆႇမၢၵ်ႇလူင်းတီႈဝၢၼ်ႈယႄႇပူင်း ဢၼ်ယူႇတၢင်းဢွၵ်ႇဝဵင်းမိူင်းမိတ်ႈ ႁၢင်ႇၵႆမွၵ်ႈ 35 ၵီႊလူဝ်ႊမႄႊတိူဝ်ႊ သေတိူဝ်ႉၺႃးႁိူၼ်းၵူၼ်းဝၢၼ်ႈသၢမ်လင်လုၵွႆလႄႈ ၺႃးပႃးဝူဝ်းတူဝ်ၼိုင်ႈတၢႆ။ ထိုင်ထႅင်ႈဝၼ်းၼိုင်ႈမႃး ၶၢဝ်းယၢမ်းမွၵ်ႈ 10 မူင်းၵၢင်ၼႂ် တႅဝ်းႁူမ်ႈတီႊမူဝ်ႊၶရေႊသီႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ All Burma Students’ Democratic Front (ABSDF) လႄႈ ၸုမ်းၵႅတ်ႇၶႄၵူၼ်းမူင်းၶၢင် PDF ႁူမ်ႈၵၼ်သေ လႆႈပဵၼ်ပၢင်တိုၵ်းၸွမ်းသိုၵ်းမၢၼ်ႈၼိူဝ်သဵၼ်ႈတၢင်းလူင် ၼႂ်းၵႄႈမိူင်းမိတ်ႈလႄႈတပဵၵ်ႉၵျိၼ်း၊ ပၢင်တိုၵ်းၼႆႉႁဵတ်းႁႂ်ႈသဵၼ်ႈတၢင်းလႆႈဢိုတ်းတၼ်/ဢမ်ႇပၼ်ၽႂ်ၵႂႃႇမႃး။ မၢၵ်ႇလူင်ဢၼ်သိုၵ်းမၢၼ်ႈ ယိုဝ်းၵႂႃႇၼၼ်ႉၵႂႃႇတူၵ်းတိူဝ်ႉၺႃးၵႃးတၢင်ႇၵူၼ်းပဵၼ် ၼိူဝ်သဵၼ်ႈတၢင်းလူင်သေ ႁဵတ်းႁႂ်ႈသင်ၶၸဝ်ႈ ပႃး/ တူၼ်ၼိုင်ႈ လႄႈၵူၼ်းမိူင်းထႅင်ႈသွင်ၵေႃႉ ဢၼ်လုၵ်ႉတၢင်းမိူင်းမိတ်ႈတေၵႂႃႇယႃတူဝ်တီႈတိူင်း တႃႈလိူဝ်ႇ (မၼ်းတလေး) ၼၼ်ႉမၢတ်ႇၸဵပ်း။ ဝၼ်းထိ 20/4/2024 ၼၼ်ႉမၢၵ်ႇလူင်ဢၼ်သိုၵ်းမၢၼ်ႈယိုဝ်းၵႂႃႇတူၵ်းသႂ်ႇဝတ်ႉ/ၵျွင်း ၵုင်းမၢၵ်ႇမူင်ႈသေ ႁဵတ်းႁႂ်ႈသင်ၶၸဝ်ႈဢႃယုမွၵ်ႈ 50 လွၼ်ႇ။ ဝၢႆးၼၼ်ႉထႅင်ႈဝၼ်းၼိုင်ႈယၢမ်းၵၢင်ၼႂ် သိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇလႄႈ ႁဵတ်းႁႂ်ႈၼၢင်းယိင်းသွင်ၵေႃႉဢႃယုမွၵ်ႈ 30 ၼႂ်းဝၢၼ်ႈၵုင်းမၢၵ်ႇမူင်ႈတၢႆထႅင်ႈ။ ၼႂ်းၶၢဝ်းတၢင်းဝၼ်းထိ 15/4/2024 လႄႈ ဝၼ်းထိ 5/5/2024 သိုၵ်းမၢၼ်ႈသိုပ်ႇဢဝ်ၶိူင်ႈမိၼ်တိုၵ်းပွႆႇ မၢၵ်ႇလႄႈ ယူႇတီႈပၢင်ႇဢူႈလူင်သေဢဝ်မၢၵ်ႇလူင်ယိုဝ်းၶဝ်ႈၼႂ်းဝၢၼ်ႈၸႃႇလီႇ၊ ၺွင်ႇၵူင်း လႄႈတင်းမူႇဝၢၼ်ႈ ဢၼ်ယူႇႁိမ်းၸမ်သေ ႁဵတ်းႁႂ်ႈႁိူၼ်းၵူၼ်းၼႂ်းဝၢၼ်ႈၺွင်ႇၵူင်းဝၢၼ်ႈလဵဝ်မွၵ်ႈႁိမ်း 60 လင်လုၵွႆ။ ယွၼ်ႉသိုၵ်းမၢၼ်ႈဢဝ်ၶိူင်ႈမိၼ်တိုၵ်းပွႆႇမၢၵ်ႇသေ ၼႂ်းၸဝ်ႉလိူၼ်မေႇၼၼ်ႉ ႁဵတ်းႁႂ်ႈၵူၼ်းဝၢၼ်ႈ 30 ဝၢၼ်ႈ ႁူဝ်ၵူၼ်း 3,000 ပၢႆ ၼႂ်းၸႄႈဝဵင်းၼွင်ၶဵဝ်လႄႈႁိမ်းႁွမ်းပၢင်ႇဢူႈလူင် ပႃးၸဵမ်ဝၢၼ်ႈၵုင်းမၢၵ်ႇမူင်ႈ၊ ၵမ်ႉၵေႃႇ၊ ၸႃႇလီႇ၊ ပႃႁပ်း၊ ၼႃးပႅၼ်ႈလႄႈၺွင်ႇၵူင်း လႆႈပၢႆႈႁိူၼ်းယေးၵႂႃႇပိုင်ႈႁူမ်ႈတီႈဝတ်ႉ/ၵျွင်း ပၢင်ပွႆး (ပၢၼ်ႉ ပူၺ်း)၊ ဢိၼ်းဝၢႆ လႄႈၺွင်ႇၵူင်း ပၢႆႈယူႇၸွမ်းပီႈၼွင်ႉၽႂ်မၼ်းၸွမ်းဝၢၼ်ႈဢၼ်ယူႇႁိမ်းၸမ်မၢင်ၸိူဝ်း ပၢႆႈၶဝ်ႈမူၵ်းၼႂ်းထိူၼ်ႇ။ မိူဝ်ႈဝၼ်းထိ 9/5/2024 ၶၢဝ်းယၢမ်းၵၢင်ၼႂ်မွၵ်ႈ 7 မူင်းၼၼ်ႉ ၵူၼ်းပၢႆႈၽေးဢၼ်ယူႇတီႈဝတ်ႉပၢင်ပွႆး ၸၢႆးသၢမ်ၵေႃႉ ဢႃယုမွၵ်ႈ 30 ပွၵ်ႈ ၶိုၼ်းတီႈဝၢၼ်ႈၸႃႇလီႇ ဢၢင်ႈမိူဝ်းတူၺ်းသူၼ်ဢွႆႈၶဝ်သေ မိူဝ်းယဵပ်ႇၺႃး မၢၵ်ႇၾင်လိၼ်ဢၼ်သိုၵ်းမၢၼ်ႈ ၾင်ဝႆႉ တီႈတၢင်းၶဝ်ႈဝၢၼ်ႈ။ ၸိူဝ်းၶဝ်မၢတ်ႇၸဵပ်းႁၢဝ်ႉႁႅင်းလႄႈလႆႈဢဝ် ၵႂႃႇယူတ်းယႃတူဝ်တီႈႁူင်းယႃ ပၢင်ႇဢူႈလူင်။ မိူဝ်ႈဝၼ်းထိ 10/5/2024 ၶၢဝ်းယၢမ်း 8 မူင်းၵၢင် ၶမ်ႈ ပဵၵ်ႉသမ်ႉဢမ်ႇမီးပၢင်တိုၵ်းသင်သေတႃႉ သိုၵ်းမၢၼ်ႈဢၼ်ပၵ်းယူႇတီႈဝၢၼ်ႈဢုမ်ႈမၢၵ်ႇတီးၼၼ်ႉ ဢဝ်ၵွင်ႈလူင် ၶဝ်ယိုဝ်းၶဝ်ႈ ၵႂႃႇၼႂ်းဝၢၼ်ႈသၢမ်သိူဝ် (တူင်း သေႇ) ၵႃႈဝႃႈၵႃႈပဵၼ်။ မၢၵ်ႇလူင်ၵႂႃႇတိူဝ်ႉၺႃးႁိူၼ်း လင်ၼိုင်ႈၵွႆ၊ တိူဝ်ႉၺႃး ၸၢႆး 1 ၵေႃႉတင်းယိင်း 1 ၵေႃႉ ဢႃယု မွၵ်ႈ 30 တၢႆသေ ႁဵတ်းႁႂ်ႈၵူၼ်းဝၢၼ်ႈ ထႅင်ႈ 4 ၵေႃႉမၢတ်ႇ ၸဵပ်း။ မိူဝ်ႈဝၼ်းထိ 15/5/2024 ၶၢဝ်းယၢမ်းမွၵ်ႈ 10 မူင်းၵၢင်ၶမ်ႈ ဢမ်ႇမီးပၢင်တိုၵ်းသင်သေ သိုၵ်းမၢၼ်ႈဢၼ်ပၵ်းယူႇတီႈႁိမ်းဝၢၼ်ႈပၢင်ပွႆး (ပၢၼ်ႉပူၺ်း) ၼၼ်ႉ ဢဝ်မၢၵ်ႇလူင်ၶဝ်ယိုဝ်းၶဝ်ႈၵႂႃႇၼႂ်းဝၢၼ်ႈသၢမ်သိူဝ် သၢမ်ၵမ်း။ မၢၵ်ႇလူင်တူၵ်းၼႂ်းဝၢၼ်ႈ သေ ႁဵတ်းႁႂ်ႈၵူၼ်း ဝၢၼ်ႈ 7 ၵေႃႉမၢတ်ႇၸဵပ်းလႄႈ ႁိူၼ်းၵူၼ်းဝၢၼ်ႈမွၵ်ႈ 10 လင်လုၵွႆပႃး။ ဝၼ်းထိ 16/5/2024 ၶၢဝ်းယၢမ်းမွၵ်ႈ 9 မူင်းၵၢင်ၼႂ် သိုၵ်းမၢၼ်ႈဢၼ်ပၵ်းယူႇတီႈဝၢၼ်ႈတွင်ႇတလူင်း ဢဝ်ၵွင်ႈလူင်ၶဝ်ယိုဝ်းၶဝ်ႈဝၢၼ်ႈပႃႁပ်း ၵႃႈဝႃႈၵႃႈပဵၼ်သေ တိူဝ်ႉၺႃးၼၢင်းယိင်းဢႃယုမွၵ်ႈ 30 ၵေႃႉၼိုင်ႈလႄႈ ၼၢင်းယိင်းဢႃယု 16 ၵေႃႉၼိုင်ႈတၢႆ ၵူၼ်းဝၢၼ်ႈထႅင်ႈ 5 ၵေႃႉမၢတ်ႇၸဵပ်းပႃး။ ႁိူၼ်းၵူၼ်းဝၢၼ်ႈသၢမ်သိူဝ်ဢၼ်ၺႃးမၢၵ်ႇလူင်သိုၵ်းမၢၼ်ႈယိုဝ်း တွင်ႈထၢမ် ၸၢႆးႁေႃသႅင် 66 99 246 5673/ 66 94 728 6696 Signal (တႆး, ဢင်းၵိတ်း) ယိင်းလႅင်းႁၢၼ် 66 99 289 6080 Signal (မၢၼ်ႈ) တၢဝ်းလူတ်ႇ >>> Shan Burmese English

['ၶေႃႈပိုၼ်ၽၢဝ်ႇ']

2024-04-11T08:06:47

https://shan.shanhumanrights.org/concentrated-sac-attacks-along-trade-highways-during-operation-1027-highlight-risk-of-premature-cmec-investment/

"လွင်ႈသိုၵ်းမၢၼ်ႈတင်ႈၸႂ်ပိုတ်ႇၼႃႈသ(...TRUNCATED)

"ၽိုၼ်တၢမ်းငဝ်းလၢႆးၵဝ်ႉငဝ်ႈသုၼ်ႇလႆ(...TRUNCATED)

['လိၵ်ႈၽိုၼ်ၶၢဝ်ႇ', 'ၶေႃႈပိုၼ်ၽၢဝ်ႇ']

2024-03-15T07:33:54

https://shan.shanhumanrights.org/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%81%a2%e1%80%99%e1%80%ba%e1%81%b8%e1%82%84%e1%82%88%e1%80%9d%e1%80%b5%e1%80%84%e1%80%ba/

"ၵူၼ်းမိူင်းသၢမ်ၸႄႈဝဵင်းၶွၼ်ႈတုမ်ၵ(...TRUNCATED)

"ၶေႃႈပိုၼ်ၽၢဝ်ႇ ၵေႃၵပ်းသၢၼ်တူင်ႉၼိ(...TRUNCATED)

['ၶေႃႈပိုၼ်ၽၢဝ်ႇ']

2024-03-08T04:10:09

https://shan.shanhumanrights.org/maesai-river-pollution-likely-caused-by-expanded-gold-mining-in-eastern-mong-hsat/

"ၼမ်ႉမႄႈသၢႆဢမ်ႇၸိုၼ်ႈသႂ်ၸၢင်ႈပဵၼ်ယ(...TRUNCATED)

"ၼမ်ႉမႄႈသၢႆဢမ်ႇၸိုၼ်ႈသႂ်ၸၢင်ႈပဵၼ်ယ(...TRUNCATED)

['ၶေႃႈပိုၼ်ၽၢဝ်ႇ']